title: Major League Baseball Postseason 2010

text:
6.10.2010 Target Field, Minneapolis
Yleisömäärä: 42 032
Twinsin toisessa sisävuorossa Yankeesin aloitussyöttäjä C.C. Sabathian syöttö osui lyöjä Jim Thomeen joka sai vapaataipaleen ykköspesälle. Seuraava lyöjä Michael Cuddyer löi kunnarin jolla Twins johtoon 2-0. Twinsin kolmannessa sisävuorossa Delmon Youngin lyötyä ohi Sabathian syötöstä, pallo karkasi Yankees-sieppari Jorge Posadalta ja kolmosella ollut Orlando Hudson karkasi kotipesään, lukemiksi 3-0.
Yankees onnistui lyömään vain kaksi hittiä Twinsin aloitussyöttäjä Francisco Lirianolle viiden ensimmäisen vuoroparin aikana mutta kuudennessa Liriano joutui vaikeuksiin. Tässä vuoroparissa Yankees löi Lirianolle neljä hittiä joista yksi tripla ja yksi tupla, lisäksi Liriano antoi yhden vapaataipaleen sekä syötti villin syötön. Robison Canon lyönnillä Mark Teixeira kavensi lukemiksi 3-1, Posada kotiutti Alex Rodriguezin ja kun vielä Curtis Grandersonin lyönnillä juoksun toivat Cano ja Posada, Yankees siirtyi johtoon 3-4. Lirianon aikana Twins sai tehtyä kaksi paloa kunnes tilalle vaihdettiin Jose Mijares.
Kuudennen tasoittavalla Sabathia oli myös vaikeuksissa, tai Sabathian vaikeudet alkoivat kun taululla oli jo kaksi paloa. Tämän jälkeen Jim Thomelle vapaataival, kunnarin lyönyt Cuddyer löi tuplan, jonka avulla Thome kolmospesälle, sitten Jason Kubelille vapaataival jolla ajolähtö jossa nuorelle Danny Valencialle vapaataival ja Thome toi lukemiksi 4-4. Seuraavaksi ajolähtöä purkamaan J.J. Hardy mutta hänestä strikeout ja kolmas palo.
Seitsemännen vuoroparin alkuun Yankeesin Teixeira löi kaksi juoksua tuoneen kunnarin, Yankees johtoon 4-6. Kahdeksannessa vuoroparissa kahden palon tilenteessa Twins sai juoksijat takapesille ja Yankees otti syöttäjäksi luotettavan Mariano Riveran, joka piti Twinsin juoksuitta ottelun loppuun saakka.


title: Major League Baseball Postseason 2010

text:
7.10.2010 Target Field, Minneapolis
Yleisömäärä: 42 035
Toisessa vuoroparissa Twins siirtyi 1-0 johtoon: Delmon Ypung toi juoksun Danny Valencian uhrauskopilla. Neljännessä vuoroparissa Yankeesin Alex Rodriguez löi uhrauskopin ja tasoitusjuoksun toi Curtis Granderson. Viidennessä vuoroparissa Yankees siirtyi johtoon 1-2 Lance Berkmanin kunnarilla mutta kuudennessa vuoroparissa Twins tuli tasoihin 2-2 Orlando Hudsonin kunnarilla.
Yankeesin seitsemännen sisävuoron alkuun Jorge Posada sai vapaataipaleen, sitten lyömään Berkman. Berkmanin lyöntivuoron ollessa tilanteessa 1-2, tuomari näytti Twinsin aloitussyöttäjä Carl Pavanon oikean syötön vääräksi ja palon asemesta lyöntivuoro olikin tilanteessa 2-2. Pavanon seuraavaan syöttöön Berkman onnistui lyöden tuplan, jolla Posada toi johtojuoksun 2-3. Twinsin manageri Ron Gardenhire purnasi voimakkaasti ja joutui ulosajetuksi. Berkman toi vielä lukemiksi 2-4 Derek Jeterin lyötyä singlen.


title: Major League Baseball Postseason 2010

text:
9.10.2010 Yankee Stadium, New York City
Yleisömäärä: 50 840
Toisessa vuoroparissa Jorge Posada kotiutti Robinson Canon, kolmannessa Mark Teixeira Nick Swisherin, viidennessä vuoroparissa Marcus Thamesin kunnarilla juoksun toi myös Cano ja kun vielä Curtis Granderson toi juoksun Brett Gardnerin uhrauskopilla, Yankees johti jo 5-0 ennen ottelun puoliväliä. Setsemännessä vuoroparissa Swisher löi kunnarin ja Yankees johtoon 6-0.
Yankeesin aloitussyöttäjä Phil Hughes piti Twinsiä juoksuitta seitsemän vuoroparin ajan mutta kun Hughes vaihdettiin pois, Twins kavensi kahdeksannessa vuoroparissa lukemiksi 6-1, juoksun lyöjänä Orlando Hudson, tuojana Danny Valencia.


title: Major League Baseball Postseason 2010

text:
6.10.2010 Tropicana Field, St. Petersburg
Yleisömäärä: 35 474
Ottelusta odotettiin kahden MLB:n huipputason aloitussyöttäjän, vasenkätisten David Price (Rays) ja Cliff Lee (Rangers) näytöstä. Rangersin sisäpeli onnistui kuitenkin murtamaan Pricen.
Rangersin toisessa sisävuorossa Jeff Francoeur kotiutti ensin Ian Kinslerin tuplalla ja perään sieppari Bengie Molina Francoeurin singlellä. Jatkoa seurasi seuraavissa vuoropareissa: Nelson Cruz sekä Bengie Molina löivät kunnarit tyhjään kenttään ja Vladimir Guerrero kotiutti tuplalla Josh Hamiltonin, viiden vuoroparin jälkeen Rangers johti ottelua 0-5.
Seitsemännessä vuoroparissa Raysin Ben Zobrist löi Leelle kunnarin lyöden Raysin ainoan juoksun. Yhdeksännessä vuoroparissa Rangersin vaihtosyöttäjä Neftali Feliz laski kaksi ensimmäistä Rays-lyöjää vapaataipaleella juoksijoiksi mutta onnistui polttamaan kolme seuraavaa.


title: Major League Baseball Postseason 2010

text:
7.10.2010 Tropicana Field, St. Petersburg
Yleisömäärä: 35 535
Rangers sai kolmannessa sisävuorossaan Matt Treanorin kolmos- ja Elvis Andrusin ykköspesälle yhden palon tilanteessa. Raysin aloitussyöttäjä Jeff Shields yritti polttaa Andrusia heittämällä pallon ykköspesällä olleelle Ben Zobristille, mutta Zobrist ei saanut palloa kiinni ja Treanor toi harhaheiton turvi johtojuoksun 0-1. Neljännessä sisävuorossa Rangersin Ian Kinsler löi kunnarin ja Rangers johtoon 0-2. Rangersin viidennessä sisävuorossa yhden palon tilanteessa Rangers sai Julio Borbonin ja Elvis Andrusin juoksijoiksi etupesille ja Rays vaihtoi Jeff Shieldsin tilalle syöttäjäksi Chad Quallsin. Qualls syötti ensin Michael Youngille ja lyöntivuoron ollessa tilanteessa 2-2 Young alkoi lyömään syöttöön jonka huomasi olevan väärä ja viime hetkessä yritti pysäyttää mailaansa. Uusinnan perusteella Youngin maila heilahti selvästi yli kotipesän mutta syöttötuomari tuomitsi syötön vääräksi, joka oli väärä tuomio. Seuraavan syötön Young onnistui lyömään kunnariksi ja Rangers siirtyi jo 0-5 johtoon. Raysin manageri Joe Maddon tulistui ja ajettiin ottelusta ulos. Samassa vuoroparissa Ian Kinsler kotiutti vielä Vladimir Guerreron ja lukemat 0-6 jäivät ottelun lopputulokseksi.


title: Major League Baseball Postseason 2010

text:
9.10.2010 Rangers Ballpark, Arlington
Yleisömäärä: 51 746
Ottelusarja siirtyi Rangersin kotikentälle ja sarja oli katkolla Rangersille. Rangersin aloitussyöttäjäksi otteluun tuli Colby Lewis, Raysille vastaavasti kauden 2008 ALCS:n MVP Matt Garza.
Ottelun avausjuoksu Rangersin kolmannella sisävuorolla Elvis Andrusin lyönnillä, juoksun toi Mitch Moreland. Raysin kuudennen sisävuoron aikana Rangers vaihtoi syöttäjää kahteen otteeseen, lopulta B.J. Uptonin tuplalla Dan Johnson toi tasoitusjuoksun 1-1. Rangers siirtyi uudelleen johtoon seitsemännessä vuoroparissa, lukemiksi 2-1 Ian Kinslerin lyötyä kunnarin, tämän jälkeen Rays vaihtoi aloitussyöttäjä Matt Garzan pois.
Viimein kahdeksannessa sisävuorossaan Raysin sisäpeli alkoi toimia. Desmond Jennings toi juoksun Carlos Peñan lyötyä singlen ja Peña vei Raysin johtoon ensimmäistä kertaa koko sarjassa kun John Jaso löi singlen. Yhdeksännessä vuoroparissa Rays teki kolme juoksua lisää: Carl Crawfordin kunnarilla yksi juoksu ja Peñan kunnarilla kaksi. Kun Rangers tasoittavalla sisävuorollaan sai vain yhden juoksun, Nelson Cruzin kunnarilla, ottelu päättyi Raysin voittoon lukemin 3-6.


title: Major League Baseball Postseason 2010

text:
10.10.2010 Rangers Ballpark, Arlington
Yleisömäärä: 49 218
Raysin toisessa sisävuorossa Carlos Peña löi triplan ja toi avausjuoksun Rangersin kakkospesämies Ian Kinslerin tehdessä ulkopelivirheen. Raysin neljännessä sisävuorossa sekä Evan Longoria, Carlos Peña että B.J. Upton löivät kukin tuplan joiden myötä Rays siirtyi 0-3 johtoon. Seuraavassa vuoroparissa johto kasvoi jo lukemiin 0-5 Evan Longorian lyötyä kaksi juoksua tuoneen kunnarin.
Kuudennessa sisävuorossaan Rangers onnistui juoksujen teossa, Nelson Cruzin kunnarilla Mitch Morelandin tuplalla ottelutilanne kaventui lukemiin 2-5. Jatkossa Raysin vaihtosyöttäjät pelasivat tehokkaasti ja hyvin, sillä kuudennen vuoroparin jälkeen enää yksikään Rangers-pelaaja ei selvinnyt juoksijaksi pesille.


title: Major League Baseball Postseason 2010

text:
12.10.2010 Tropicana Field, St. Petersburg
Yleisömäärä: 41 845
Ottelussa kohtasivat avausottelun aloitussyöttäjät Cliff Lee sekä David Price toistamiseen.
Rangersin ensimmäisessä sisävuorossa Elvis Andrus löi singlen ja varasti kakkoselle Josh Hamiltonin lyöntivuoron aikana. hamilonin lyödessä pallon ykköspesän taakse, Raysin syöttäjä Price juoksi ykköselle vastaanottamaan palloa ja polttamaan Hamilton mutta Rays pelasi liian hitaasti sillä kakkoselta lähtenyt Andrus juoksi kotipesään asti ehtien tuomaan johtojuoksun 0-1.
Rays tasoitti ottelun kolmannessa sisävuorossa kolmen peräkkäisen lyöjän (Sean Rodriguez, jason Bartlett sekä Ben Zobrist) onnistuttua lyömään single Cliff Leelle.
Rangersin neljännessä sisävuorossa kahden palon tilanteessa Nelson Cruz löi tuplan ja varasti kolmospesälle Pricen syöttäessä ensimmäistä syöttöä Ian Kinslerille. Raysin sieppari Kelly Shoppach yritti polttaa Cruzia heittäen pallon kolmospesämies Evan Longorialle mutta heitto meni harhaan ja Cruz juoksi kotipesään saakka tuoden Rangersin johtolukemiksi 1-2. Rangersin kuudennessa sisävuorossa yhden palon tilanteessa Vladimir Guerrero ja Nelson Cruz löivät singlen kumpikin ja menivät etupesille. Ian Kinsler löi pallon etukentälle, Rays haki vuoroparin toisen palon polttaen Cruzin kakkospesälle ja haki kolmatta paloa ykköspesältä, jonne palloa vastaanottamaan juoksi Price. Kinsler ehti ykköselle ja nyt hieman samaan tapaan kuin Rangersin avausjuoksussa, juoksija tuli kakkospesältä kotipesään asti, nyt juoksija oli Guerrero ja lukemiksi 1-3.
Rays vaihtoi David Pricen pois kuuden vuoroparin jälkeen, jona aikana Rangers onnistui tekemään kolme juoksua. Kaikkiin näihin juoksuihin liittyy hieman jossiteltavaa sikäli että kukin tehdyistä juoksuista olisi ollut estettävissä hieman tarkemmalla ulkopelillä. Vielä yhdeksännessä vuoroparissa Rangers onnistui tekemään kaksi juoksua, molemmat Ian Kinslerin kunnarilla.
Rangersin Cliff Lee pelasi ottelun alusta loppuun.
Ottelusarja päättyi Rangersin voitoksi 3-2, kyseessä on ensimmäinen postseason-ottelusarja jonka Texas Rangers on onnistunut voittamaan. Tämän lisäksi, kyseessä on MLB:n historian ensimmäinen postseason-ottelusarja jonka jokainen peli päättyi vierasvoittoon.


title: Major League Baseball Postseason 2010

text:
6.10.2010 Citizens Bank Park, Philadelphia
Yleisömäärä: 46 411
Philliesin aloitussyöttäjä Roy Halladay pelasi ottelun alusta loppuun. Yksikään Redsin pelaaja ei onnistunut lyömään hittiä ottelussa joten Halladay sai pelistä tililleen "no-hitter":in. Kuitenkin Halladay antoi kahden palon tilanteessa viidennessä vuoroparissa vapaataipaleen Jay Brucelle, joten Halladay ei saanut tililleen täydellistä peliä, joka on ottelu jossa yksikään vastustajan pelaaja ei pääse juoksijaksi pesille mistään syystä. Halladay onnistui pelaamaan täydellisen pelin Florida Marlinsia vastaan 29.5.2010 ja koska täydellinen peli on myös no-hitter, Halladaysta tuli ensimmäinen MLB-pelaaja joka on onnistunut pelaamaan no-hitterin sekä runkosarjassa että postseasonissa saman kauden aikana.
Philliesin ensimmäisessä sisävuorossa yhden palon tilanteessa Shane Victorino löi tuplan, eteni pesävarastuksen turvin kolmospesälle Chase Utleyn lyöntivuoron aikana ja toi johtojuoksun 1-0 Utleyn uhrauskopilla. Toisessa sisävuorossaan Philliesin kaksi ensimmäistä lyöjää paloivat, sitten Carlos Ruiz sai vapaataipaleen ykköspesälle ja eteni kakkoselle Wilson Valdezin singlellä. Roy Halladay löi pallon vasen takakenttämies Jonny Gomesin eteen, Ruiz toi 2-0 ja Valdes eteni kolmoselle, Halladay ykköspesälle. Sitten Phillies sai ajolähdön Jimmy Rollinsin saadessa vapaataipaleen ja Victorinon singlellä Valdez ja Halladay kotipesään ja lukemiksi 4-0.
Tämän jälkeen Cincinnati Reds vaihtoi aloitussyöttäjänsä Edinson Volquezin pois. Kun Phillies ei onnistunut tekemään lisäjuoksuja Redsin vaihtosyöttäjille, lukemat 4-0 jäivät loppulukemiksi.


title: Major League Baseball Postseason 2010

text:
8.10.2010 Citizens Bank Park, Philadelphia
Yleisömäärä: 46 411
Kesken kauden juuri pelaajasiirtoajan loppuvaiheissa Phillies vahvisti joukkuettaan hankkimalla oikeakätisen aloitussyöttäjä Roy Oswaltin, joka oli vuorossa tässä ottelussa. Avausvuorossa Redsin ensimmäinen lyöjä Brandon Phillips löi kunnarin jolla Reds johtoon 0-1. Redsin toisessa sisävuorossa Laynce Nix pääsi ykköspesälle Philliesin Chase Utleyn huonon heiton seurauksena ja kakkoselle Oswaltin syöttäessä villin syötön Drew Stubbsille. Yhden palon tilanteessa Stubbs itse sai vapaataipaleen ja pääsi ykköspesälle. Ryan Haniganin lyönnistä Phillies onnistui polttamaan Stubbsin kakkoselle ja Phillies lähti hakemaan vuoroparin päättävää paloa ykköspesältä mutta Utley teki vuoroparin toisen virheensä heittäen ohi pesästä ja Nix karkasi kotipesään tuoden lukemiksi 0-2. Redsin neljännessä sisävuorossa Jay Bruce kasvatti kunnarilla Redsin johdon lukemiin 0-3. Viidennessä vuoroparissa Phillips löi tuplan, eteni Paul Janishin uhrausnäpillä kolmoselle ja toi Joey Votton uhrauskopilla 0-4.
Viidennen sisävuoron tasoittavalla vuorolla Phillies sai kahden palon tilanteessa Domonic Brownin ykköspesälle ja Redsin ulkokentän virheiden avittamina Shane Victorino sekä Placido Polanco rakensivat ajolähdön. Chase Utleyn singlellä Brown ja Victorino kotipesään ja lukemiksi 2-4. Kuudennen vuoroparin tasoittavalla Redsin vaihtosyöttäjä Logan Ondrusek antoi kahden palon ajolähdössä vapaataipaleen Victorinolle ja Jayson Werth toi juoksun, lukemiksi 3-4.
Seitsemännen vuoroparin tasoittavalla vuorolla Philliesillä oli yhden palon tilanteessa juoksijat etupesillä ja Redsin oikea takakenttämies ei saanut Jimmy Rollinsin helppoa lyöntiä kopiksi ja heitti vielä harhaan etukentälle, Utley sekä Werth toivat juoksun. Rollins kakkoselle, Raul Ibanezin singlellä kolmoselle ja Carlos Ruizin lyönnillä kotipesään ja Phillies johtoon 6-4. Kahdeksannen vuoroparin tasoittavalla sisävuorolla Werthin singlellä Utley kotiin ja ottelun loppulukemiksi 7-4.


title: Major League Baseball Postseason 2010

text:
10.10.2010 Great American Ball Park, Cincinnati
Yleisömäärä: 44 599
Philliesin aloitussyöttäjäksi otteluun tuli kauden 2008 NLCS:n ja World Seriesin MVP, vasenkätinen Cole Hamels. Hamels pelasi ottelun kokonaan jättäen Redsin juoksuitta.
Ensimmäisen vuoroparin tasoittavalla sisävuorolla kahden palon tilanteessa Jayson Werth tuli lyömään Placido Polancon ollessa kolmospesällä. Werthin lyönti jäi shortstop Orlando Cabreralle, joka heitti ykköspesälle polttaakseen Werthin mutta syöttö oli liian korkea ja Werth ennätti, samalla Polanco toi johtojuoksun 1-0.
Viidennen vuoroparin tasoittavalla kahden palon tilanteessa Chase Utley löi pallon takakatsomoon. Redsin Drew Stubbs hyppäsi koettaen saada palloa kopiksi räpyläänsä mutta epäonnistui. Videohidastuksen perusteella palloa tavoittelivat myös katsojat joka häiritsi Stubbsia. Tuomaripalavein jälkeen kunnari kuitenkin hyväksyttiin ja tällä lyönnillä loppulukemiksi 2-0.


title: Major League Baseball Postseason 2010

text:
7.10.2010 AT&T Park, San Francisco
Yleisömäärä: 43 936
Neljännen vuoroparin tasoittavalla sisävuorolla Giantsin Buster Posey löi singlen. Seuraavasta lyöjästä Pat Burrellista ensimmäinen palo, strikeout, mutta Burrellin lyöntivuoron aikana Posey varasti kakkospesälle. Eteneminen hyväksyttiin joskin hidastuksen perusteella Posey paloi. Juan Uribesta toinen palo ja Pablo Sandovalille Bravesin aloitussyöttäjä Derek Lowe antoi tahallisen vapaataipaleen. Cody Ross löi singlen, jolla Posey toi johtojuoksun 1-0, joka jäi myös ottelun ainoaksi juoksuksi.
Aloitussyöttäjistä Bravesin Lowe pelasi 5.1 vuoroparia, Giantsin Tim Lincecum koko ottelun.


title: Major League Baseball Postseason 2010

text:
8.10.2010 AT&T Park, San Francisco
Yleisömäärä: 44 046
Ensimmäisen vuoroparin tasoittavalla Giantsin Freddy Sanchez löi singlen, Buster Posey sai vapaataipaleen ja Pat Burrell löi kolme juoksua tuoneen kunnarin. Toisen sisävuoron alussa Bravezin Alex Gonzalez löi pallon kolmospesämies Juan Uribelle joka polttaakseen Gonzalezin heitti pallon ykköspesämies Aubrey Huffille. Huff joutui kurottamaan saadakseen pallon kiinni ja Braves väitti Huffin jalan irronneen ykköspesältä, jolloin Gonzalez ei olisi palanut. Tuomari tuomitsi palon, Bravesin manageri Bobby Cox tulistui ja joutui ulosajetuksi. Toisen vuoron Giantsin tasoittavalla sisävuorolla Cody Ross löi tuplan ja toi johtojuoksun 4-0 aloitussyöttäjä Matt Cainin singlellä.
Bravesin kuudennessa sisävuorossa Derrek Lee löi singlen mutta pääsi Pat Burrellin ulkopelivirheen avittamana kakkospesälle ja toi kavennuslukemiksi 4-1 Brian McCannin singlellä. Giantsin aloitussyöttäjä Matt Cain pelasi 6.2 vuoroparia ja antoi vain yhden juoksun joka oli ei-ansaittu johtuen Burrellin virheestä.
Bravesin kahdeksannessa sisävuorossa Giantsin syöttäjänä oli Sergio Romo, mutta kun kaksi ensimmäistä Braves-lyöjää - Lee sekä McCann - onnistuivat lyömään singlen ja Lee eteni kolmospesälle, Giants vaihtoi syöttäjäksi Brian Wilsonin turvaamaan johtoa ja tekemään kuusi viimeistä paloa. Melky Cabrera löi pallon Pablo Sandovalille, joka heitti huolimattomasti ykköspesälle, Bravesin Lee toi kavennusjuoksun ja McCann sekä Cabrera jäivät etupesille. Brooks Conradin uhrausnäpillä ensimmäinen palo ja juoksijat takapesille ja Alex Gonzalezin tuplalla kaksi juoksua ja lukemiksi 4-4. Nämä jäivät varsinaisen peliajan loppulukemiksi.
Giants sai paikan ottelun voittoon kymmenennen vuoroparin tasoittavalla sisävuorollaan. Sisävuorossa Bravesin vaihtosyöttäjä Billy Wagner loukkaantui niin pahoin ettei pystynyt enää jatkamaan peliä eikä pelannut sarjassa myöhemminkään. Buster Posey pääsi purkamaan yhden palon ajolähtöä mutta lyönti jäi etukentälle, josta kaksi paloa.
11. vuoroparin Bravesin sisävuorossa Rick Ankiel löi kunnarin Ramon Ramirezille ja kun Giants ei pystynyt vuorollaan vastaamaan, Braves voitti ottelun 4-5 ja tasoitti ottelusarjan lukemiin 1-1.


title: Major League Baseball Postseason 2010

text:
10.10.2010 Turner Field, Atlanta
Yleisömäärä: 53 284
Ottelusarja siirtyi Atlantaan ja tässä ottelussa oli enemmän katsojia kuin yhdessäkään toisessa kauden postseason-pelissä. Giantsin toisen vuoroparin alkavassa sisävuorossa Mike Fontenot löi triplan, palloa hakenut Bravesin takamies Jason Heyward törmäsi takaseinään ja otteluun tuli pienoinen tauko, jonka aikana kävi selväksi että Heyward pystyy jatkamaan peliä. Cody Ross löi pallon korkealle, etumiesten taa, kakkospesämies Brooks Conrad yritti ottaa palloa kopiksi mutta pallo putosi maahan ja Fontenot toi 0-1.
Kahdeksannen vuoroparin Bravesin tasoittavalla sisävuorolla Alex Gonzalez löi singlen, joka oli ottelun toinen Braves-hitti. Tämän jälkeen Brooks Conradin näpäys nousi kopiksi, ensimmäinen palo ja Giants vaihtoi aloitussyöttäjä Jonathan Sanchezin pois, tilalle Sergio Romo. Braves vaihtoi lyöjäksi pinch hitter Eric Hinsken, joka löi kunnarin ja Braves johtoon 2-1. Hinsken edellä juoksun toi Alex Gonzalez ja tämä juoksu oli ottelusarjan ensimmäinen ansaittu juoksu, joka meni Giantsin aloitussyöttäjien piikkiin. Sisävuorossa Braves ei kyennyt tekemään useampia juoksuja.
Yhdeksänteen vuoropariin Braves otti syöttäjäksi Billy Wagnerin tuuraajaksi kaavaillun Craig Kimbrelin. Kimbrel antoi Giantsin Travis Ishikawalle vapaataipaleen mutta onnistui ottamaan palon kahdesta seuraavasta Giantsin lyöjästä. Seuraava lyöjä Freddy Sanchez löi kahdesti väärään syöttöön ja joutui 0-2 tilanteeseen joten Giantsin otteluvoitto oli yhden suoran syötön päässä. Kuitenkin Sanchez onnistui lyömään singlen ja edellä Ishikawa juoksi kakkoselle. Giants vaihtoi syöttäjäksi Mike Dunnin, jolle Aubrey Dunn löi singlen, Ishikawa toi 2-2 ja Sanchez kakkospesälle. Syöttämään australialainen Peter Moylan. Kuten edellisessäkin pelissä, Buster Poseylle sattui ratkaiseva lyöntivuoro, nyt vaikeammassa asetelmassa ja Poseyn lyönti meni suoraan kohden Bravesin Brooks Conradia, pallo meni Conradin jalkojen välistä takakentälle ja Sanchez toi johtojuoksun 2-3. Tämä riitti ottelun voittoon sillä tällä kertaa Brian Wilson ei antanut vastustajalle juoksuakaan.


title: Major League Baseball Postseason 2010

text:
11.10.2010 Turner Field, Atlanta
Yleisömäärä: 44 532
Koska ottelusarja oli katkolla Giantsille, Braves otti aloitussyöttäjäksi kolmen päivän tauolla sarjan avausottelussa syöttäneen veteraanin Derek Lowen. Giants puolestaan käytti sarjassa neljättä aloitussyöttäjää, tulokas Madison Bumgarneria.
Kolmannen vuoroparin tasoittavalla sisävuorolla Braves sai juoksijat etupesille Omar Infanten ja Matt Diazin lyötyä singlen. Infante eteni kolmoselle Derrek Leen koppilyönnin kantaessa oikealle taakse ja toi johtolukemiksi 1-0 Brian McCannin uhrauskopilla.
Giants onnistui vasta kuudennessa sisävuorossaan lyömään ottelun ensimmäisen hittinsä joka oli Cody Rossin lyömä kunnari ja lukemiksi 1-1. Tasoittavalla sisävuorolla Bravesin McCann löi kunnarin ja Braves uudelleen johtoon 2-1.
Seitsemännen vuoroparin alkuun yhden palon tilanteessa Giantsin Aubrey Huff sai vapaataipaleen ja juoksijat etupesille kun Buster Posey löi singlen. Bravesin manageri Bobby Cox käveli syöttökummulle kertoakseen Lowelle että olisi aika vaihtaa syöttäjää mutta keskusteluhetken jälkeen Lowe sai luvan syöttää vielä yhdelle lyöjälle joka oli Pat Burrell. Burrell sai vapaataipaleen, Giantsille yhden palon ajolähtö ja Braves vaihtoi syöttäjäksi Peter Moylanin. Lyömään Juan Uribe, jonka lyönti Alex Gonzalezille, joka heitti polttoheiton kakkospesällä olleelle Omar Infantelle mutta Gonzalezin heitto oli niin korkea että Infante joutui hyppäämään ja tuomari hyväksyi Burrellin etenemisen tiukassa ja epäselvässä tilanteessa; saattaa olla että pallo oli jo Infanten räpylässä ennen kuin Infanten jalka irtosi kakkospesästä hypyn takia. Samalla lyönnillä Huff toi tasoitusjuoksun 2-2. Aaron Rowandista strikeout ja toinen palo mutta Cody Rossin singlellä Posey toi lukemiksi 2-3, perässä Burrell eteni myös kotipesään mutta paloi.
Seitsemännen ja kahdeksannen vuoroparin aikana Giantsin syöttäjä oli Santiago Casilla mutta kahdeksannessa vuorossa Bravesin saatua kahden palon tilanteessa pinch runner Nate McLouthin kakkospesälle Giants vaihtoi syöttäjäksi vasenkätisen Javier Lopezin, joka poltti Jason Heywardin syyn ollessa strikeout. Yhdeksänteen vuoropariin Giantsin syöttäjäksi tuli Brian Wilson, joka ensin sai palon Brooks Conradista mutta antoi perään vapaataipaleen sekä Rick Ankielille että Eric Hinskelle, jonka asemesta pinch runneriksi Braves vaihtoi kolmannen ottelun aloitussyöttäjän Tim Hudsonin. Omar Infante paloi syyn ollessa strikeout ja Melky Cabreran lyönti suuntautui kolmospesämies Juan Uribelle, joka poltti Cabreran ykköspesälle ja sarja loppui näin Giantsin hyväksi 3-1.
Ottelu oli Bravesin kokeneen managerin Bobby Coxin viimeinen, sillä hän lopetti uransa tähän kauteen. Kuten myös sarjan toisessa pelissä loukkaantunut vaihtosyöttäjä Billy Wagner.


title: Major League Baseball Postseason 2010

text:
15.10.2010 Rangers Ballpark, Arlington
Yleisömäärä: 50 930
Aloitussyöttäjänä Yankeesilla oli C.C. Sabathia, Rangersilla C.J. Wilson. Rangersin ensimmäisessä sisävuorossa Elvis Andrus sai vapaataipaleen ja eteni kolmospesälle Michael Youngin singellä. Kolmas lyöjä Josh Hamilton löi kunnarin ja Rangers siirtyi 3-0 johtoon.
Rangersin neljännessä sisävuorossa kahden palon tilanteessa Matt Treanorin ja Elvis Andrusin ollessa etupesillä Michael Young löi tuplan, jolla Treanor ja Andrus toivat juoksun ja Rangers jo 5-0 johtoon. Yankees vaihtoi Sabathian pois neljän vuoroparin jälkeen.
Yankeesin Robinson Cano löi kunnarin seitsemännessä vuoroparissa ja lukemiksi 5-1. Seuraavassa sisävuorossaan Yankeesin Brett Gardner ehti lyönnillään ykköspesälle kiitos loistavan etenemisen. Seuraava lyöjä Derek Jeter löi tuplan, Gardner toi kavennuksen lukemiin 5-2 ja hyvin pelannut C.J. Wilson vaihdettiin pois, Rangersin vaihtosyöttäjäksi Darren Oliver. Sisävuorosta alkoi tulla painajainen Rangersille sillä Oliver antoi vapaataipaleen Nick Swisherille ja Mark Teixeiralle ja Yankeesille näin paloton ajolähtö, jota purkamaan MLB:n kovapalkkaisin pelaaja Alex Rodriguez. Rangers otti Oliverin pois, syöttäjäksi Darren O'Day. Rodriguez löi singlen jolla juoksun toivat Jeter sekä Swisher, lukemiksi 5-4, Teixeira kakkospesälle. Rangers vaihtoi jälleen syöttäjää, O'Day pois ja tilalle Clay Rapada. Seuraava lyöjä Robinson Cano löi singlen, Teixeira toi juoksun jolla ottelu tasoittui lukemiin 5-5 ja Rodriguez eteni kolmospesälle. Rangers otti jo vuoropariin viidennen syöttäjän, Radapa pois ja tilalle Derek Holland. Marcus Thamesin singellä Rodriguez toi 5-6. Holland onnistui polttamaan kolme seuraavaa lyöjää mutta Yankees oli siirtynyt ottelussa johtoon.
Rangersin kahdeksanteen sisävuoroon Yankees otti syöttäjäksi Kerry Woodin ja yhdeksänteen Mariano Riveran. Rangers ei saanut juoksijaa enää kakkospesää pidemmälle ja Yankees voitti näin sarjan ensimmäisen ottelun.


title: Major League Baseball Postseason 2010

text:
16.10.2010 Rangers Ballpark, Arlington
Yleisömäärä: 50 362
Yankeesin aloitussyöttäjäksi Phil Hughes, Rangersille Colby Lewis. Rangersin ensimmäisessä sisävuorossa ensimmäinen lyöjä Elvis Andrus löi singlen ja eteni kakkoselle Hughesin villin syötön turvin, tällöin lyömässä oli Michael Young. Josh Hamiltonin lyöntivuorolla Andrus varasti kolmospesälle, Hamilton sai vapaataipaleen ykköselle. Kahden palon tilanteessa, kun lyömässä oli Vladimir Guerrero, Hamilton varasti kakkoselle. Yankeesin sieppari Jorge Posada heitti kakkospesälle Robinson Canolle ja kun Andrus näki heiton, hän varasti kotipesään. Hieman kakkospesän etupuolella ollut Cano ei edes yrittänyt polttaa Hamiltonia vaan heitti pallon takaisin Posadalle, mutta Andrus ehti kotipesään ennen palloa ja toi johtojuoksun 0-1.
Rangers meni toisessa sisävuorossaan 3-0 johtoon, ensimmäinen juoksu David Murphyn kunarilla ja toinen kun Mitch Moreland tuli kakkospesältä kotiin Michael Youngin lyödessä tuplan.
Kolmannessa sisävuorossa Rangers meni jo 5-0 johtoon, neljännen juoksun toi Nelson Cruz Murphyn tuplalla ja viidennen toi Murphy kun Bengie Molina löi tuplan. Aivan kuten avausottelussakin, Yankees otti jälleen aloitussyöttäjänsä pois jo neljän vuoroparin jälkeen. Sitä ennen, Yankees onnistui kaventamaan neljännessä sisävuorossaan lukemiksi 5-1 Lance Berkmanin kotiuttaessa Robinson Canon.
Rangers meni viidennessä sisävuorossaan johtoon 6-1: Ian Kinsler löi triplan ja Nelson Cruz tuli kakkoselta kotipesään. Samassa sisävuorossa Kisler toi 7-1 Mitch Morelandin lyötyä singlen.
Robinson Cano löi kunnarin Yankeesin kuudennessa sisävuorossa. Tämän jälkeen juoksuja ei enää tullutkaan ja ottelu päättyi Rangersin voittoon 7-2.


title: Major League Baseball Postseason 2010

text:
18.10.2010 Yankee Stadium, New York City
Yleisömäärä: 49 480
19.10.2010 Yankee Stadium, New York City
Yleisömäärä: 49 977
20.10.2010 Yankee Stadium, New York City
Yleisömäärä: 49 832
22.10.2010 Rangers Ballpark, Arlington
Yleisömäärä: 51 404
16.10.2010 Citizens Bank Park, Philadelphia
Yleisömäärä: 45 929
17.10.2010 Citizens Bank Park, Philadelphia
Yleisömäärä: 46 099
19.10.2010 AT&T Park, San Francisco
Yleisömäärä: 43 320
20.10.2010 AT&T Park, San Francisco
Yleisömäärä: 43 515
21.10.2010 AT&T Park, San Francisco
Yleisömäärä: 43 713
23.10.2010 Citizens Bank Park, Philadelphia
Yleisömäärä: 46 062
27.10.2010 AT&T Park, San Francisco
Yleisömäärä: 43 601
28.10.2010 AT&T Park, San Francisco
Yleisömäärä: 43 622
30.10.2010 Rangers Ballpark, Arlington
Yleisömäärä: 52 419
31.10.2010 Rangers Ballpark, Arlington
Yleisömäärä: 51 920
1.11.2010 Rangers Ballpark, Arlington
Yleisömäärä: 52 045


title: Vuorikyy

text: Vuorikyy ("Montivipera xanthina" syn. "Vipera xanthina") on yksi pienimpiä kyylajeja.


title: Vuorikyy

text: Vuorikyy elää Länsi-Turkissa ja joillakin Kreikan saarilla. Vuorikyy suosii kallioita ja kiven lohkareiden rakoja.


title: Vuorikyy

text: Vuorikyyn tunnistaa pienistä sarvista pään päällä. Se on kokonaan tummanruskea. Se sihisee erittäin kovaa. Laji kasvaa noin 70–95 cm pitkäksi ja painaa 0,5-1,5 kg.


title: Vuorikyy

text: Vuorikyy syö pienjyrsijöitä, liskoja ja hyönteisiä.


title: Vuorikyy

text: Vuorikyyn myrkky on voimakkaampaa kuin suomalaisen kyyn (vipera berus) myrkky. Myrkkyhampaat ovat noin 1 cm:n pituiset. Myrkkyyn voi kuolla ilman hoitoa, jopa aikuinenkin. Useimmiten ilman hoitoa myrkkyä saanut halvaantuu. Vuorikyyn myrkky on hermostomyrkky eli se vaikuttaa keskushermostoon. Vuorikyyn myrkkyä käytetään lääkkeenä muun muassa Alzheimerin taudissa. Vastamyrkkyä vuorikyyn puremaan on saatavilla.


title: Vuorikyy

text: Vuorikyy on kuuro, mutta aistii maan tärähtelyn.


title: Vuorikyy

text: Matelijat ja sammakkoeläimet-kirja, dangerous animals-kirja, world aniamals-kirja, katseenvangitsijat-kirja.


title: Somdev Devvarman

text: Somdev Kishore Devvarman (s. 13. helmikuuta 1985 Assam) on intialainen tennispelaaja. Parhaimmillaan hän on ollut kaksinpelissä ATP-listan sijalla 62 heinäkuussa 2011. Hän ei ole voittanut yhtään ATP-turnausta, mutta pääsi finaaliin Johannesburgin turnauksessa helmikuussa 2011.


title: Somdev Devvarman

text: Grand Slam -turnauksissa Devvarman on päässyt parhaimmillaan toiselle kierrokselle Yhdysvaltain avoimissa 2009, Wimbledonissa 2011, Australian avoimissa 2013 sekä Ranskan avoimissa 2013.


title: In-N-Out Burger

text:
In-N-Out Burger on yhdysvaltalainen pikaruokaketju, jonka perustivat 1948 Harry ja Esther Snyder Baldwin Parkissa Kaliforniassa. Ketju on toiminut alusta saakka perheyrityksenä, eikä se harjoita franchising-ketjutoimintaa. Alun perin pelkästään Kaliforniassa toiminut yritys on sittemmin laajentunut myös Nevadaan, Arizonaan ja Utahiin, ja sillä on yli 240 pikaravintolaa.
Yrityksen tunnuslause on ”"Quality you can taste"” (). Laatukäsitettä korostetaan valmistamalla ranskalaisten perunoiden valmistaminen tuoreista perunoista siten, että ne kuoritaan, pilkotaan ja paistetaan asiakkaiden nähtävissä. Pihveissä käytettävää lihaa ei ole koskaan pakastettu. Ketju tarjoaa ainoastaan kolmea erilaista hampurilaista, mutta näiden lisäksi aterian sisältöön voi vaikuttaa "Not-So-Secret Menun" tilauskoodeilla, joiden merkitys on selitetty ainoastaan yrityksen verkkosivuilla.


title: In-N-Out Burger

text: Tämän lisäksi yksi pikaruokaketjun ominaispiirteistä on perustajan henkilökohtaisten näkemysten esilläolo. Juomamukeihin ja kääreisiin on painettu erinäisiä Raamatun jakeita, ja useiden ketjun ravintoloiden edustalle istutetut kaksi ristissä olevaa palmupuuta viittaavat Stanley Kramerin ohjaamaan Mieletön, mieletön maailma -elokuvaan, joka on perustaja Harry Snyderin suosikki. Elokuvassa aarre löytyy ristikkäin olevien palmupuiden alta.


title: Ostholstein

text: Ostholstein () on piirikunta Schleswig-Holsteinin osavaltiossa Pohjois-Saksassa. Se rajautuu lännessä Plönin ja Segebergin piirikuntiin, lounaassa Stormarnin piirikuntaan ja etelässä Lyypekin piirittömään kaupunkiin. Piirikunta on pinta-alaltaan 1 391 neliökilometriä ja sen asukasluku oli 204 233 vuonna 2010. Piirikunnan pääkaupunki on Eutin.


title: Vilsandin kansallispuisto

text: Vilsandin kansallispuisto () on Virossa Vilsandin saaren ja sen lähiympäristön käsittävä kansallispuisto. Alue on erityisen tärkeä lintujen suojelualue, mutta sillä on merkitystä myös eri kasvilajeille ja harmaahylkeelle. Hallinnollisesti alue kuuluu Saarenmaan kuntaan.


title: Vilsandin kansallispuisto

text: Viron luonnonsuojelulain mukaan kansallispuiston tehtävänä on luonnon, maiseman ja kulttuuriperinnön suojeleminen sekä sen tutkiminen ja esitteleminen. Vilsandin kansallispuiston tarkoitus on hoitaa tätä tehtävää Länsi-Virossa. Kulttuuriperinnöksi katsotaan alueelle ominainen aineellinen ja henkinen kulttuuriperintö. Niihin siis kuuluvat muun muassa sillat, ojat, tiet, majapaikat, kiviaidat sekä henkisestä kulttuuriperinnöstä esimerkiksi kieli ja kansanperinne.


title: Vilsandin kansallispuisto

text: Kansallispuisto käsittää Vilsandin lisäksi sata pienempää saarta ja luotoa sekä osia Saarenmaan rannikosta Kihlekonnan ja Lümandan kuntien alueella. Kaikkiaan kansallispuiston pinta-ala on 180 km². Suurin osa alueen saarista ja luodoista on vähemmän kuin 500 metriä pitkiä ja 100 metriä leveitä. Suojelualueen ydinalueen muodostava Vilsandin saari on pinta-alaltaan 8,75 km². Vilsandin saari on alueen ainoa asuttu saari.


title: Vilsandin kansallispuisto

text: Kansallispuiston alueella on havaittu 247 eri lintulajia, joista 112 myös pesii alueella. Alun perin alue perustettiin erityisesti hanhien suojeluun, joista alueella esiintyy esimerkiksi harmaahanhia. Muita alueella tavattavia lintuja ovat haahkat, heinäsorsat, ristisorsat, tukkakoskelo, isokoskelo sekä Virossa vain kansallispuistossa tavattava luotokirvinen. Alueella on myös suuri lokkien kanta, jota on jouduttu ajoittain säännöstelemään niiden muiden lintujen pesille aiheuttaman vahingon takia. Harmaahylkeet poikivat suojelualueeseen kuuluvalla Innarahun luodolla. Muista nisäkkäistä suojelualueella tavataan muun muassa kettua, jänistä ja supikoiraa, jotka pääsevät talvisin jäätä pitkin ulommillekin saarille ja luodoille. Vilsandin saarella tavataan myös metsäkaurista ja siiliä sekä ajoittain hirviä ja villisikoja. Matelijoista alueella elää rantakäärme sekä sammakkoeläimistä rupi- ja haisukonna. Haisukonnan kanta on pienentynyt huomattavasti tuntemattomasta syystä. Kasvillisuus on ulommilla saarilla ja luodoilla lähinnä pensaikkoa ja metsää on vain vähän. Itse Vilsandin saarella kasvaa runsaammin metsää. Harvinaisista kasveista alueella tavataan tanskankuirimoa, jota kasvaa alueen uloimmilla saarilla ja luodoilla sekä Vilsandin saaren länsiosissa.


title: Vilsandin kansallispuisto

text: Lintujen suojelun saarella aloitti majakan päälliköksi vuonna 1906 tullut Artur Toom, joka vuokrasi Vilsandia ympäröiviä luotoja Kihelkonnan seurakunnalta. Hän halusi estää lintujen munien keruun, mikä herätti vastustusta muissa vilsandilaisissa. Hän sai kuitenkin tukea muutamilta merikapteeneilta ja lopulta luodoille perustettiin Venäjän keisarikunnan ensimmäinen suojelualue. Ensimmäinen ja toinen maailmansota hävittivät suojelualuetta, mutta alue toipui molemmista sodista. Vuonna 1957 suojelualue perustettiin uudestaan ja tällä kertaa se sisälsi myös itse Vilsandin saaren. Viron itsenäistymisen jälkeen alue rekisteröitiin virallisesti kansallispuistoksi 7. joulukuuta 1993. Vuodesta 2009 alueen hallinnasta on vastannut "Keskkonnaamet" eli Viron ympäristövirasto.


title: Varsovan kansallisstadion

text: Varsovan kansallisstadion on jalkapallostadion, joka avattiin tammikuussa 2012. Stadion valmistui jalkapallon EM-kisoihin 2012. Sen yleisökapasiteetti on 58 145, mikä tekee siitä Puolan suurimman jalkapalloareenan. Se toimii Puolan jalkapallomaajoukkueen kotikenttänä. Eurooppa-liigan 2014–2015 loppuottelu pelattiin stadionilla.


title: Hausjärven vaakuna

text: Hausjärven vaakuna on Hausjärven kunnan tunnus. Vaakunan vinoristi kuvastaa kunnan aiempaa asemaa valtateiden risteyksessä, ja sen tähti viittaa Suomen ensimmäiseen kansakouluun, vuonna 1856 kenraaliluutnantti Johan Reinhold Munckin perustamaan Eskon kouluun; vaakunan tähti on peräisin hänen sukunsa vaakunasta.


title: Hausjärven vaakuna

text: Vaakunan selitys on ”punaisessa kentässä vinoristi ja lakipisteessä tähti, kaikki hopeaa.” Vaakunan on suunnitellut Olof Eriksson, ja Hausjärven kunnanvaltuusto hyväksyi sen kokouksessaan 9. joulukuuta 1952. Sisäasiainministeriö vahvisti vaakunan käyttöön 20. huhtikuuta 1953.


title: Poznańin kunnallisstadion

text: Poznańin kunnallisstadion () on jalkapallostadion Poznańin kaupungissa Puolassa. Stadion on valmistunut vuonna 1980, mutta se uudistettiin 2000-luvulla. Stadion oli yksi Jalkapallon EM-kilpailujen 2012 ottelupaikoista.


title: Plön (piirikunta)

text: Plön on piirikunta Schleswig-Holsteinin osavaltiossa Pohjois-Saksassa. Se rajautuu lännessä Rendsburg-Eckernförden piirikuntaan sekä Kielin ja Neumünsterin piirikunnattomiin kuntiin, etelässä Segebergin piirikuntaan ja idässä Ostholsteinin piirikuntaan. Piirikunta on pinta-alaltaan noin 1 082 neliökilometriä ja sen asukasluku oli vuonna 2010 yhteensä 134 530. Piirikunnan pääkaupunki on Plön.


title: Pinneberg (piirikunta)

text: Pinneberg on piirikunta Schleswig-Holsteinin osavaltiossa Pohjois-Saksassa. Se rajautuu luoteessa Steinburgin piirikuntaan, koillisessa ja idässä Segebergin piirikuntaan, ja koillisessa ja etelässä Hampurin ja Ala-Saksin osavaltioihin. Piirikunnan pinta-ala on noin 664 neliökilometriä ja asukasluku 302 340 vuonna 2010. Piirikunnan pääkaupunkina toimii Pinneberg.


title: Wonderful Tonight

text: Wonderful Tonight on Eric Claptonin säveltämä kappale. Se sisältyi Claptonin vuonna 1977 ilmestyneeseen albumiin Slowhand ja se julkaistiin singlenä vuotta myöhemmin. Kappale kertoo Pattie Boydistä, jonka kanssa Clapton oli naimisissa vuosina 1979–1989.


title: Urho Sippola

text: Aimo Urho Sippola () oli suomalainen jääkärivänrikki. Hän oli sotilaskoulutuksen ensimmäisen maailmansodan aikana Saksassa saanut jääkäri. Tulikasteensa sotilaana hän sai Saksan itä-rintamalla Riianlahdella vuonna 1916. Myöhemmin hän kuului Suomen sisällissodan Valkoiseen armeijaan ja sen jääkärijoukkoihin.


title: Urho Sippola

text: Sippolan vanhemmat olivat maamies Matti Sippola ja Maria Josefiina Silfverberg. Hän kävi kaksi luokkaa Lapuan yhteiskoulua ja kolmannen luokan Seinäjoen yhteiskoulua. Myös hänen veljistään Vilkas Sippola ja Aarne Sippola olivat jääkäreitä.


title: Urho Sippola

text: Sippola työskenteli laboranttina Kauppakorkeakoulussa ennen liittymistään vapaaehtoisena Saksassa sotilaskoulutusta antavaan jääkäripataljoona 27:n täydennysjukkoon 19. kesäkuuta 1916. Täydennysjoukosta hänet siirrettiin 5. joulukuuta 1916 pataljoonan 1. konekiäärikomppaniaan. Hän osallistui taisteluihin ensimmäisessä maailmansodassa Saksan itärintamalla Riianlahdella ja Aa-joella.


title: Urho Sippola

text: Sippola saapui Suomeen (Vaasaan) jääkäreiden pääjoukon mukana vänrikiksi ylennettynä 25. helmikuuta 1918. Hänet komennettiin Suomen sisällissotaan joukkueenjohtajaksi 2. Jääkärirykmentin konekiväärikomppaniaan. Hän osallistui sisällissodan taisteluihin Kalevankankaalla, jossa hän haavoittui 28. maaliskuuta 1918 vihollisen konekivääritulessa ylävartaloon ja kuoli haavoihinsa Kangasalan sairaalassa 30. maaliskuuta 1918. Hänet on haudattu Kauhavan sankarihautaan.


title: Jousikvartetto nro 12 (Beethoven)

text: Jousikvartetto nro 12 Es-duuri opus 127 on Ludwig van Beethovenin jousikvartetto, joka valmistui vuonna 1825. Kvartetto on ensimmäinen venäläisen mesenaatin Nikolai Golitsynin Beethovenilta tilaamista kolmesta kvartetosta ja samalla myös ensimmäinen Beethovenin niin sanotuista myöhäiskauden kvartetoista, jotka valmistuivat vuosina 1825–1826 ja käsittävät jousikvartetot nro 12–16.


title: Jousikvartetto nro 12 (Beethoven)

text: Kvarteton toinen osa on teoksen laajin, se käsittää kuusi muunnelmaa ja koodan.


title: José Manuel Flores

text: José Manuel Flores Moreno eli Chico (s. 6. maaliskuuta 1987 Cádiz, Espanja) on espanjalainen jalkapalloilija. Hän edustaa Qatar Stars Leaguessa pelaavaa Lekhwiyaa ja on pelipaikaltaan keskuspuolustaja.


title: José Manuel Flores

text: Chico aloitti ammattilaisuransa kotikaupunkinsa joukkueesta Cádizista. Hän pelasi vuodet 2005–2007 pääosin seuran reservijoukkueessa, mutta teki myös toisella kaudella 2006–2007 ensiesiintymisensä edustusjoukkueessa.


title: José Manuel Flores

text: Kaudella 2007–2008 hän pelasi lainalla kahdessa eri joukkueessa, kauden alkupuoliskon hän vietti Portuensessa ja jälkimmäisen Barcelonan reservijoukkueessa, joka nousi kauden päätteeksi Segunda División B:hen. Lainasopimuksiensa jälkeen hän teki sopimuksen Almerían kanssa.


title: José Manuel Flores

text: Kaudella 2009–2010 Chico pelasi 27 ottelua, kun joukkue onnistui säilyttämään paikkansa maan pääsarjassa Primera Divisiónissa vaivoitta sijoittuen 13. Hän kärsi kauden aikana myös loukkaantumisesta, joka piti hänet sivussa kuukauden ajan.


title: José Manuel Flores

text: Heinäkuussa 2010 Chico siirtyi italialaisseura Genoaan 4 miljoonan euron siirtokorvauksella. Hän teki joukkueen kanssa viisivuotisen sopimuksen.


title: José Manuel Flores

text: Kaudeksi 2011–2012 hän siirtyi lainasopimuksella Mallorcaan.


title: José Manuel Flores

text: Heinäkuussa 2012 hän siirtyi Englannin Valioliigassa pelaavaan Swanseaan. Swansea voitti helmikuussa 2013 Englannin liigacupin mestaruuden, mutta nilkkavamma esti Chicon pelaamisen loppuottelussa. Elokuussa 2014 hän siirtyi Qatar Stars Leaguessa pelaavaan Lekhwiyaan, jota valmentaa häntä Swanseassakin valmentanut Michael Laudrup.


title: Segeberg (piirikunta)

text: Segeberg on piirikunta Schleswig-Holsteinin osavaltiossa Pohjois-Saksassa. Se rajautuu pohjoisessa Rendsburg-Eckernförden ja Plönin piirikuntiin sekä Neumünsterin piirikunnattomaan kaupunkiin, koillisessa ja idässä Ostholsteinin piirikuntaan, kaakossa Stormarnin piirikuntaan, etelässä Hampuriin, lounaassa Pinnebergin piirikuntaan ja lännessä Steinburgin piirikuntaan. Segeberg on pinta-alaltaan noin 1 344 neliökilometriä ja sen asukasluku oli 258 140 vuonna 2010. Piirikunnan pääkaupunki on Bad Segeberg.


title: Steinburg

text: Steinburg on piirikunta Schleswig-Holsteinin osavaltiossa Pohjois-Saksassa. Se rajautuu luoteessa Dithmarschenin piirikuntaan, pohjoisessa Rendsburg-Eckernförden piirikuntaan, kaakossa Pinnebergin piirikuntaan ja etelässä Elbe-jokeen. Piirikunnan pinta-ala on noin 1 056 neliökilometriä ja asukasluku 133 176 vuonna 2010. Piirikunnan pääkaupunki on Itzehoe.


title: Stormarn

text: Stormarn on piirikunta Schleswig-Holsteinin osavaltiossa Saksassa. Se rajoittuu ja pohjoisessa Segebergin piirikuntaan, koillisessa Ostholsteinin piirikuntaan ja Lyypekin piirikunnattomaan kaupunkiin, idässä Herzogtum Lauenburgin piirikuntaan ja lounaassa Hampuriin. Stormarnin pinta-ala on noin 766 neliökilometriä ja asukasluku 288 459 vuonna 2010.


title: Anne Robinson

text: Anne Josephine Robinson (s. 26. syyskuuta 1944 Crosby, Lancashire) on englantilainen televisiojuontaja ja toimittaja. Hänet tunnetaan ohjelmien "Watchdog" (1993–2001, 2009–) ja "Heikoin lenkki" (2000–2012) juontajana. "Heikoin lenkki" -ohjelman juontajana hän sai lempinimen "Queen of Mean" ().


title: Varvi (Raahe)

text: Varvi on kaupunginosa Raahessa. Se sijaitsee merenrannalla 3 kilometriä kaupungin keskustasta etelään. Nimensä kaupunginosa on saanut allueilla 1800-luvulla sijainneista telakoista eli varveista. Merenrannalle rakennetaan uusi omakotitaloalue. Alueella toimii aktiivinen Varvi-Välikylä kyläyhdistys.


title: Jurijs Andrejevs

text: Jurijs Andrejevs (s. 16. tammikuuta 1957) on latvialainen jalkapallovalmentaja ja entinen pelaaja. Tällä hetkellä hän toimii FK Liepājas Metalurgsin urheilutoimenjohtajana.


title: Jurijs Andrejevs

text: Andrejevs aloitti pelaajauransa FK Daugava Riiassa 1977. Hän pelasi urallaan kotikaupunkinsa eri seuroissa voittaen kaudella 1985 Latvian sosialistisen neuvostotasavallan mestaruuden FK Alfassa.


title: Jurijs Andrejevs

text: Valmennusuransa alkupuolella Andrejevs valmensi FK Daugava Riikaa, kunnes siirtyi vuonna 2004 Latvian mahtiseuran Skonton peräsimeen. Hän luotsasi seuran Virslīgan mestariksi 2004 sekä kahteen Livonia cupin mestaruuteen. Andrejevsin valmennuskaudellä päättyi Skonton 14-vuotisen valtakauden uudelleen itsenäistyneen Latvian liigassa.


title: Jurijs Andrejevs

text: Vuodesta 2001 lähtien Andrejevs oli toiminut Aleksandrs Starkovsin apuvalmentajana Latvian maajoukkueessa. Kaksikko oli johdattanut maan yllättäen EM-kisoihin 2004. Marraskuussa 2004 Andrejevs nousi maajoukkueen päävalmentajaksi Starkovsin siirryttyä FK Spartak Moskovan peräsimeen. Hänen pestinsä alkoi tappiolla Omanille, mutta hän ajoi voimakkaasti uusia nuoria pelaajia mukaan Latvian maajoukkuerinkiin. Hänen johdollaan Latvia voitti vuonna 2005 Thaimaassa pelatun King’s Cupin. Andrejevs erosi tehtävästään maaliskuussa 2007 Latvian hävittyä Liechtensteinille 1–0 EM2008-karsinnoissa.


title: Jurijs Andrejevs

text: Maajoukkuepestinsä jälkeen Andrejevs toimi 2007–2008 FK Liepājas Metalurgsin päävalmentajana, kunnes siirtyi seuran urheilutoimenjohtajaksi.


title: Plain Jane Automobile

text: Plain Jane Automobile on vuonna 2001 perustettu floridalainen indie rock -yhtye.


title: Amnesty-lehti

text: Amnesty-lehti oli Amnesty International -järjestön Suomen osaston julkaisu. Lehden julkaisu lopetettiin vuoden 2017 jälkeen. Lehdessä käsiteltiin laajasti ihmisoikeusaiheita. Amnesty-lehti oli Kulttuuri-, mielipide- ja tiedelehtien liiton Kultti ry:n jäsen.


title: Laakspohjan kartano

text: Laakspohjan kartano on kartano Lohjan keskustan koillispuolella Pappilanselän toisella puolella Moisionlahden pohjoisrannalla. Kartano on perustettu 1556 Kustaa Vaasan kuninkaankartanoksi Laakspohjan kylän viidestä talonpoikaistilasta. Kruunu omisti tilan 1556–1559, sen jälkeen Juhana-herttua 1559–1562 ja valtaneuvos Nils Boije 1563. Sen jälkeen tilalla on ollut runsaasti omistajia, muun muassa Magnus Linder ja hänen jälkeläisensä vuodet 1846–1906 ja vuodesta 1911 Max H. van Gilse van der Pals ja hänen jälkeläisensä.


title: Laakspohjan kartano

text: Kartanon ympärillä levittäytyy viljelyaukea. Kartanoon vie Lempolantieltä kilometrin mittainen tammikuja, joka on merkitty karttaan jo 1683. Nykyiset rakennukset ovat pääosin 1910-luvulta ja säilyneet hyvin alkuperäisessä asussaan. Päärakennuksen ovat suunnitelleet Valter ja Ivar Thomé, ja se on tyyliltään ruotsalaisvaikutteista jugendia, yksi Suomen harvoja jugend-tyylisiä kartanorakennuksia. Kartanon puiston on suunnitellut puutarha-arkkitehti Svante Olsson.


title: Laakspohjan kartano

text: Kartanon, jonka päätuotantosuunta on hevostalous, nykyisiin omistajiin kuuluvat Nina van der Pals, joka vastaa kartanon alueella toimivasta ratsastustallista, ja hänen isänsä Max van der Pals. Nina van der Palsin puoliso on MTK:n aiempi puheenjohtaja Michael Hornborg.


title: Laakspohjan kartano

text: Laakspohjan kartanossa kuvattiin elokuvaa Siltalan pehtoori.


title: Valtakunnanlainsäädäntö

text: Valtakunnanlainsäädäntö tarkoittaa koko liittovaltiota koskevaa lainsäädäntöä erotuksena osavaltioiden lainsäädännölle. Nimityksellä voidaan tarkoittaa myös tavallisen valtion lainsäädäntöä erotuksena autonomisen alueen erikoislainsäädännölle.


title: Valtakunnanlainsäädäntö

text: Suomen historiassa valtakunnanlainsäädännöllä tarkoitetaan autonomian aikaista venäläistä lainsäädäntöä, joka ulotettiin koskemaan myös Suomen suuriruhtinaskuntaa sen perustuslakien vastaisesti. Valtakunnanlainsäädäntö pantiin alulle 1899 helmikuun manifestilla. Tämän julistuskirjan mukaan koko Venäjän keisarikuntaa koskevien lakien säätäminen tuli tapahtua Venäjän lainsäädäntäjärjestystä noudattaen. Yleisvaltakunnallisiin lakeihin Suomen valtiopäivillä oli vain lausunto-oikeus. Koska manifestissa ei määritelty mitkä asiat olivat yleisvaltakunnallisia, pelättiin Suomessa koko oman lainsäädäntövallan menettämistä. Marraskuun suurlakko vuonna 1905 keskeytti valtakunnanlainsäädännön toimeenpanon, mutta 1908 alkaneella toisella sortokaudella toiminta jatkui. Suomessa tätä venäläistä lainsäädäntöä ei koskaan tunnustettu velvoittavaksi, vaan se kumottiin muodollisesti 20. maaliskuuta 1917 annetulla julistuskirjalla.


title: Valtakunnanlainsäädäntö

text: Ahvenanmaan itsehallintolaissa 670/1951 käytettiin nimityksiä valtakunnanlaki (11 §) ja yleinen laki (11 §), kun haluttiin tehdä ero maakuntalakeihin. Nykyisessä itsehallintolaissa (1144/1991) on nimityksinä valtakunnan lainsäädäntö (19 §), valtakunnan laki (19 §) ja valtakunnan lainsäädäntövalta (27 §). Ensimmäinen laki Ahvenanmaan itsehallinnosta (124/1920) käytti nimitystä tasavallan laki (10 §).


title: Arkkitehtitoimistojen liitto ATL

text: Arkkitehtitoimistojen Liitto ATL ry on vuonna 1988 perustettu itsenäinen elinkeinoelämän etujärjestö, jonka tarkoituksena on "rakentamisen ja ympäristön laadun parantaminen arkkitehtipalveluja kehittämällä". Liiton ammatilliset pätevyysvaatimukset ovat tiukat. Jäsenyrityksiä on yli 250.


title: Arkkitehtitoimistojen liitto ATL

text:
Jäseneksi hyväksytyn arkkitehtitoimiston vetäjien tulee olla korkeasti koulutettuja, ammattitaitoisia ja kokeneita. Heidän tulee olla arkkitehteja ja Suomen Arkkitehtiliitto ry SAFAn, jäseniä. Heidän tulee päätoimisesti harjoittaa suunnittelu- ja konsulttitoimintaa.
Ennen jäsenyyttä ATL:n jäsentoimiston on harjoitettava itsenäistä suunnittelu- ja konsulttitoimintaa (esim. arkkitehtisuunnittelua) vähintään kolmen vuoden ajan. Lisäksi toimiston suunnittelujohdon vaatimuksena on seitsemän vuoden suunnittelukokemus.


title: Arkkitehtitoimistojen liitto ATL

text: ATL:n jäsentoimisto on arkkitehtuuriin sitoutunut. Toimiston vetäjien on omistettava yrityksen enemmistö ja toimittava vastuullisina johtajina.


title: Arkkitehtitoimistojen liitto ATL

text: Arkkitehtitoimistojen liitto ATL ry tekee yhteistyötä rakennusalan muitten liittojen kuten SKOLin, RILin, SAFAn,STULin ym. kanssa.


title: David Moorcroft

text: David Moorcroft (s. 10. huhtikuuta 1953) MBE, OBE on englantilainen keski- ja kestävyysmatkojen juoksija. Moorcroft juoksi 5 000 metrin maailmanennätyksen 13.00,41 Oslon Bislettillä vuonna 1982. Hänet on palkittu ansioistaan brittiläisessä urheilussa vuonna 1983 MBE- ja vuonna 1998 OBE-arvonimellä.


title: David Moorcroft

text: Moorcroft syntyi Coventryssa, ja hänellä on vanhempi sisar. Hän oli oppilaana Coventryn Woodlandsin peruskoulussa ja opiskeli myöhemmin liikunta- ja urheilutieteitä Loughboroughin yliopistossa. Moorcroft on ollut Coventry Godiva Harriers yleisurheiluseuran jäsenenä vuodesta 1964 ja on tällä hetkellä seuran puheenjohtaja.


title: David Moorcroft

text: Moorcroft aloitti aikuisten sarjassa Isossa-Britanniassa vuonna 1973 ja kilpaili ensimmäisissä olympialaisissaan Montrealissa 1976, sijoittumalla seitsemänneksi 1 500 metrin finaalissa. Hän voitti 1 500 metrillä kultaa Kansainyhteisön kisoissa 1978 Edmontonissa. Vain neljä viikkoa myöhemmin hän voitti pronssia samalla matkalla yleisurheilun Euroopan-mestaruuskilpailuissa Prahassa. Vuonna 1980 Moskovan olympialaisissa Moorcroft kärsi vatsavaivoista ja karsiutui 5 000 metrin välierissä.


title: David Moorcroft

text: Moorcroftin merkittävin kilpailukausi oli vuonna 1982, kun hän rikkoi 5 000 metrin maailmanennätyksen 5,79 sekunnilla Oslon Bislettin stadionilla. Hänen aikansa 13.00,41 oli maailmanennätyksenä kolme vuotta, kunnes marokkolainen Sa’id Awita rikkoi sen. Moorcroft on viimeinen ei-afrikkalainen 5 000 metrin maailmanennätysjuoksija. Vuonna 1982 hän teki useita ennätyksiä, mutta luultavasti juoksi liian monia kilpailuja tai muusta syystä menetti huippukuntonsa ennen yleisurheilun Euroopan-mestaruuskilpailuja Ateenassa. Siellä hän otti pronssia 5 000 metrillä häviten Länsi-Saksan Thomas Wessinghagelle ja Itä-Saksan Werner Schildhauerille.


title: David Moorcroft

text: Kansainyhteisön kisoissa 1982 Brisbanessa Moorcroft voitti kultaa 5 000 metrillä. Hän myös rikkoi Euroopan 3 000 metrin ennätyksen ajalla 7.32,79 ja juoksi 800 metrillä ajan 1.46,64. Hänen 3 000 metrillä juoksema aika oli Ison-Britannian ennätys 34 vuotta, kunnes Mo Farah rikkoi sen vuonna 2016.


title: David Moorcroft

text: Olympialaisissa Moorcroft kilpaili kolmannen ja viimeisen kerran Los Angelesissa vuonna 1984, mutta kärsi lantion vammoista ja sijoittui vasta 14:nneksi 5 000 metrillä. Moorcroft jatkoi kilpaurheilua kansainvälisellä tasolla 1980-luvun loppupuolelle saakka.


title: David Moorcroft

text: Moorcroft jatkoi juoksemista vielä lopetettuaan huipputason kilpailemisen. Vuonna 1993 hän juoksi Belfastissa 40-vuotiaiden ikäluokassa ulkoratojen mailin juoksun maailmanennätyksen 4.02,53.


title: Tunnelmia 1950-luvulta

text: Tunnelmia 1950-luvulta on suomalaisen Juha Eirton kokoelma-albumi vuodelta 2010.


title: Vihtavuoren Pamaus

text: Vihtavuoren Pamaus (ViPa) on vuonna 1934 perustettu urheiluseura Laukaan Vihtavuoresta. Sillä on harraste- ja kilpailutoimintaa jalkapallossa, jääkiekossa, kaukalopallossa, lentopallossa, painonnostossa, soudussa ja suunnistuksessa. Lisäksi seura järjestää kunto- ja lasten liikuntatapahtumia.


title: Vihtavuoren Pamaus

text: Vihtavuoren Pamauksen entisiin lajeihin lukeutuvat voimistelu, yleisurheilu, hiihto, pesäpallo, pyöräily, mäkihyppy, koripallo, uinti, ampumahiihto, kävely ja paini. Seuran menestyneimpiä urheilijoita ovat viestihiihdon olympiakultamitalisti ja MM-hopeamitalisti Sirkka Vilander ja maratonin EM-kultamitalisti Mikko Hietanen. Seuran urheilijat ovat saavuttaneet mitaleita myös SM- ja PM-tasolla.


title: Vihtavuoren Pamaus

text: Vihtavuoren Pamauksen jalkapallon miesten edustusjoukkue nousi kaudeksi 2011 Suomen kolmanneksi korkeimmalle sarjatasolle Kakkoseen. Joukkue sijoittui sarjan C-lohkossa seitsemänneksi, mutta luopui kauden jälkeen sarjapaikastaan, joka siirrettiin Jämsänkosken Ilvekselle.


title: Vihtavuoren Pamaus

text: Seuran nimi viittaa Vihtavuoren valtion ruutitehtaaseen, joka rakensi Vihtavuoren urheilukentän ja tuki seuraa vuosikymmenten ajan.


title: Lykon (puhuja)

text: Lykon (; 400-300 lukujen eaa. vaihde) oli antiikin ateenalainen puhuja ja demagogi eli kansankiihottaja. Hän toimi yhtenä Sokrateen syyttäjistä tämän oikeudenkäynnissä vuonna 399 eaa.


title: Lykon (puhuja)

text: Platonin "Sokrateen puolustuspuheessa" Sokrates sanoo Lykonin syyttäneen häntä loukkaantuneena puhujien puolesta. Muut syyttäjät olivat Meletos ja Anytos. Lykon oli mahdollisesti yksi Ateenan kymmenestä yleisen syyttäjän virassa toimineesta ("synēgoroi").


title: Lykon (puhuja)

text: Puhuja Lykon on joskus yhdistetty Aristofaneen mainitsemaan samannimiseen henkilöön, joka esitetään juopuneena rähinöitsijänä. Tämä on edelleen yhdistetty henkilöön, joka oli Eupoliin satirisoiman ja irstailijaksi kuvatun Rhodian puoliso.


title: Lykon (puhuja)

text: Diogenes Laertioksen mukaan ateenalaiset ajoivat Lykonin maanpakoon sen jälkeen, kun olivat alkaneet katua Sokrateelle langetettua kuolemantuomiota.


title: Lykon

text: Lykon (; ) on antiikin kreikkalainen nimi, joka voi viitata seuraaviin henkilöihin:


title: Nida

text: Nida voi viitata seuraaviin:


title: Pohjois-Goa

text: Pohjois-Goa on Goan piirikunta Intiassa. Piirikunnan pinta-ala on 1 736 km², ja sitä rajaavat Arabianmeri, Etelä-Goan piirikunta sekä Maharashtran osavaltio. Piirikunnan asukasluku on 757 407 (2001). Pohjois-Goan hallinnollinen keskus on Panaji.


title: Pohjois-Goa

text: Pohjois-Goa sijaitsee Intian länsirannikolla, niin sanotulla Konkanin alueella. Piirikunnan rannikko on matalaa jokilaaksojen leimaamaa rannikkotasankoa. Sisämaata kohti tultaessa maasto muuttuu ylängöksi ja piirikunnan itäosa kuuluu Länsi-Ghattien vuoristoalueeseen. Goan korkein kohta on Länsi-Ghattien 1066,8 metriä korkea Vaguerim.


title: Pohjois-Goa

text: Lukuisat joet kuljettavat paljon maa-ainesta Länsi-Ghateilta rannikkoalueelle. Alueen suurimmat joet ovat Tiracoljoki, Mandovi ja Sal. Jokien lisäksi järvillä on suuri merkitys maanviljelykselle. Piirikunnan suurimmat järvet ovat Mayem, Chimbel, Carambolim ja Calapur.


title: Pohjois-Goa

text: Suosittuja rantoja ovat varsinkin Anjuna, Morjim, Arambol ja Baga beach. Useimmilla rannoilla on useita ravintoloita, jotka ravintolassa asioimista vastaan tarjoavat aurinkotuoleja. Kaikilla rannoilla saa englannin kielistä palvelua, mutta toisinaan palvelua saa myös vaikkapa suomeksi tai venäjäksi.


title: Pohjois-Goa

text: Pohjois-Goan piirikunta jakautuu kolmeen kaupunkiin ja kuuteen kunnallistason yksikköön, joista käytetään nimeä taluka. Bicholim ja Ponda ovat sekä kaupunkeja että talukoja. Talukat ovat:


title: Etelä-Goa

text: Etelä-Goa on piirikunta Goan osavaltiossa Intiassa. Sitä rajaavat Arabianmeri, Pohjois-Goan piirikunta ja Karnatakan osavaltio. Etelä-Goan pinta-ala on 1 966 km² ja sen asukasluku on 586 591 (vuonna 2001). Piirikunnan hallinnollinen keskus on Margao. Etelä-Goa syntyi vuonna 1990, kun Goa jaettiin kahteen piirikuntaan.


title: Etelä-Goa

text: Etelä-Goa kuuluu Intian länsirannikon Konkanin alueeseen. Piirikunta jakautuu rannikon ravinteikkaaseen tasankoalueeseen ja keski- ja itäosien ylänköön. Ylänkö on jatketta Länsi-Ghattien vuoristolle, josta useat joet virtaavat rannikolle. Tärkeimmät joet ovat Zuari, Talpona, Sal ja Galgibag.


title: Etelä-Goa

text: Etelä-Goa on jaettu edelleen neljään kaupunkiin ja viiteen kunnallistason yksikköön nimeltään taluka. Osa talukoista on myös kaupunkeja.


title: Chartreuse (likööri)

text: Chartreuse on ranskalainen likööri, jota valmistavat kartusiaanimunkit Voironissa, Ranskan Alpeilla Chartreusen massiivin kupeessa.


title: Chartreuse (likööri)

text: Perimätiedon mukaan Chartreusen tarina alkaa vuodesta 1605, kun kartusiaanimunkit ottivat vastaan Pariisin Vauvertissa (nykyisen Jardin de Luxembourgin sijoilla) Ranskan marsalkka François-Annibal d’Estrées’ltä käsikirjoituksen, johon oli merkitty "Élixir de Longue Vie"’n (”pitkän elämän eliksiiri”) resepti.


title: Chartreuse (likööri)

text: Koko reseptiä ei otettu heti käyttöön, sillä se oli liian monimutkainen. Grenoblen lähellä sijaitsevan Grande-Chartreuse-luostarin apteekkari, veli Jérôme Maubec teki kuitenkin kokeita reseptillä, ja vuonna 1737 hän onnistui valmistamaan eliksiiriä. Sitä myi muulin selässä matkaa tehnyt munkki, joten myynti rajoittui lähistöllä sijaitseviin Grenoblen ja Chambéryn kaupunkeihin, joissa juomasta tuli suosittu. Alkuperäisellä reseptillä valmistettua eliksiiriä myydään yhä tänä päivänä nimellä "Élixir Végétal de la Grande Chartreuse".


title: Chartreuse (likööri)

text: Kartusiaanimunkit kehittivät eliksiiristä nopeasti omintakeisen makuisen digestiivin, mutta alkuperäisen reseptin pohjalta kehitettyä vihreää Chartreusea alettiin myydä vasta vuonna 1764 terveysliköörin nimellä.


title: Chartreuse (likööri)

text: Ranskan suuren vallankumouksen aikana kartusiaanimunkit hajaantuivat vainoja paetakseen, ja tällöin myös Chartreusen tuotanto keskeytyi. Munkit onnistuivat kuitenkin säilyttämään salaisen reseptin: yksi pappismunkeista kuljetti käsikirjoitusta mukanaan, ja sen kopio jätettiin ainoan luostariin jääneen munkin säilytettäväksi. Ensiksi mainittu vangittiin kuitenkin Bordeaux’ssa, ja hän antoi käsikirjoituksen toiselle munkkikunnan jäsenelle, joka vuorostaan luovutti sen grenoblelaiselle Liotard-nimiselle apteekkarille. Liotard lähetti käsikirjoituksen Napoleon I:n sisäministeriölle, joka vaati nähtäväkseen kaikki salaiset lääkereseptit, mutta käsikirjoitus palautettiin hylätty-merkinnällä varustettuna. Liotardin kuollessa käsikirjoitukset palasivat luostariin, jonne munkit olivat asettuneet takaisin vuonna 1816, ja Chartreusen tuotanto saattoi alkaa uudelleen.


title: Chartreuse (likööri)

text: Liköörin miedompi versio, "keltainen Chartreuse", tuotiin myyntiin ensimmäistä kertaa vuonna 1838. Vuonna 1860 Fourvoirieen, Saint-Laurent-du-Pontin kylään rakennettiin tislaamo, jossa alettiin valmistaa keltaista ja vihreää Chartreusea. Myös valkoinen Chartreuse kuului valikoimaan vuosina 1860–1880 (43 prosenttisena) sekä 1886–1900 (37 prosenttisena).


title: Chartreuse (likööri)

text: Kartusiaanimunkit karkotettiin Ranskasta uudelleen vuonna 1903. He veivät liköörin reseptin mennessään ja perustivat uuden tislaamonsa Espanjan Tarragonaan. Tislaamo rakennettiin Plaça dels Infants -aukiolle, sataman ja rautatieaseman läheisyyteen. Chartreusea valmistettiin edelleen samalla nimellä ja samanlaisella etiketillä varustettuna, mutta lisäyksenä oli maininta ”"liqueur fabriquée à Tarragone par les pères chartreux"” (kartusiaaniveljien Tarragonassa valmistama likööri). Ranskassa tämä Espanjassa valmistettu likööri tunnettiin nimellä "Tarragone".


title: Chartreuse (likööri)

text: Ranskan hallitus takavarikoi kartusiaanimunkkien ranskalaisen omaisuuden ja yritti käynnistää uudelleen Fourvoirien tislaamon toiminnan. Chartreuse-nimen käyttöoikeus annettiin "Compagnie Fermière de la Grande-Chartreuse" -yhtiölle, mutta lukuisista yrityksistä huolimatta oikeanlaista likööriä ei onnistuttu valmistamaan. Yhtiö joutui taloudellisiin vaikeuksiin, ja vuonna 1927 se ajautui vararikkoon. Voironilaiset liikemiehet ostivat yhtiön osakkeet pilkkahintaan ja lähettivät ne lahjana kartusiaaneille. Tämän myötä munkit saivat kauppanimen takaisin käyttöönsä Ranskassa vuonna 1929. He olivat jo vuonna 1921 asettuneet takaisin Ranskaan hallituksen hiljaisella hyväksynnällä, ja valmistivat Marseilleen sijoitetussa tislaamossa likööriään "Tarragone"-nimellä.


title: Chartreuse (likööri)

text: Fourvoirien tislaamo tuhoutui maanvyörymässä vuonna 1935 joulukuun 5. päivän vastaisena yönä. Kypsytyskellarit eivät kärsineet suuria vahinkoja, ja tankeissa kypsynyt likööri saatiin pelastettua. Vaikka lain mukaan kartusiaanimunkit olivat edelleen maasta karkoitettuja, hallitus määräsi armeijan insinöörejä tislaamon uudelleenrakennustöihin. Uusi tislaamo sijoitettiin Voironiin, lähelle liköörin aiempaa valmistuspaikkaa vuodelta 1860, 25 kilometrin päähän luostarista.


title: Chartreuse (likööri)

text:
Toisen maailmansodan jälkeen hallitus poisti karkoitusmääräyksen, jolloin kartusiaanit saivat takaisin kansalaisoikeutensa Ranskassa.
Vuonna 1989 Chartreusen tuotanto lakkautettiin Tarragonassa, ja siitä lähtien sitä on valmistettu yksinomaan Voironissa.


title: Chartreuse (likööri)

text: Nykyään liköörejä valmistetaan Voironissa. Valmistuksessa käytetään kahden La Grande Chartreuse -luostarin munkin tekemää kasvi- ja yrttiseosta. Chartreusen tarkka resepti on salaisuus, ja sen tietävät vain ne kaksi munkkia, jotka valmistavat kasvi- ja yrttiseoksen. Resepti ei ole patentoitu, joten sen patentti ei voi vanhentua, mikä varmistaa kartusiaanimunkkien monopolin säilymisen. Vuodesta 1970 lähtien "Chartreuse Diffusion" -yritys on vastannut Chartreuse-liköörien pakkauksesta, mainonnasta ja myynnistä.


title: Chartreuse (likööri)

text: Chartreusen valmistustapa ei ole kokonaan tunnettu. Se kuitenkin tiedetään, että sen valmistuksessa ei käytetä ollenkaan keinotekoisia lisäaineita. Reseptin 130 kasvia laitetaan ensin likoamaan viinirypäleistä valmistettuun alkoholiin, minkä jälkeen ne tislataan. Lopputuloksena saatavaan nesteeseen lisätään tislattua hunajaa ja sokerilientä. Liköörit jätetään sen jälkeen pitkäksi aikaa kypsymään tynnyreihin. Tynnyrit on valmistettu tammista, jotka ovat peräisin joko Venäjältä, Unkarista tai Keski-Ranskan eteläosassa sijaitsevasta Allier’n departementista. Vihreän Chartreusen väri tulee klorofyllistä, kun taas keltaisen väri on peräisin sahramista. Klorofylli ja sahrami ovat siis näiden kahden Chartreusen luonnollisia väriaineita.


title: Chartreuse (likööri)

text: Chartreuse on yhä Tarragonen perinteinen likööri ja osa Santa Tecla -juhlan juomaa, jota nimitetään "mamadetaksi". Mamadeta sisältää vihreää Chartreusea, keltaista Chartreusea ja sitruunalimonadia. Likööristä on tullut entistä suositumpi sen jälkeen kun sen valmistus lopetettiin – siitä on tullut jopa keräilykohde.


title: Chartreuse (likööri)

text: Voironin tislaamo on auki yleisölle, kuten kypsytyskellarikin, joka on maailman suurin liköörien kypsytyskellari (164m pitkä). Tislaamossa valmistetaan myös muita alkoholijuomia: Génépi-likööriä, saksanpähkinöistä valmistettua eau de noix -likööriä, hedelmäliköörejä ja Gentian-likööriä.


title: Chartreuse (likööri)

text: Tunnetuimmat Chartreuse-liköörit:


title: Chartreuse (likööri)

text:
Chartreusen erikoiscuvéet eli sekoitukset:
Chartreusea nautitaan usein digestiivinä, mutta sitä käytetään myös monissa drinkeissä, joista osasta on tullut jo perinteisiä. Esimerkkeinä drinkeistä voidaan mainita:Chartreusea voidaan yhtä hyvin käyttää ruoanlaitossa, esimerkiksi joissain kalaa tai siipikarjaa sisältävissä ruokalajeissa, tai antamaan makua suklaalle, krepeille, jäätelölle tai sorbeteille. Chartreusea sisältävät sorbetit sopivat etenkin ruokalajien välissä nautittavaksi, jolloin niiden pitäisi edistää ruoansulatusta ja lisätä ruokahalua.


title: Harry Bild

text: Harry Bild (s. 18. joulukuuta 1936 Växjö, Ruotsi) on ruotsalainen entinen jalkapalloilija. Bild aloitti pääsarjauransa IFK Norrköpingissä, josta hän siirtyi ammattilaiseksi FC Zürichiin vuonna 1964. Yhden kauden jälkeen Bild vaihtoi Feyenoordiin ja palasi kauden 1967 lopuksi Ruotsiin, Östersiin. Hän lopetti pääsarjauransa vuonna 1973.


title: Harry Bild

text: Maajoukkuetta Bild edusti 28 kertaa. Hän voitti viisi Ruotsin mestaruutta, Guldbollenin 1963 sekä Allsvenskanin maalikuninkuuden.


title: Harry Bild

text: Bildin syntyessä hänen isänsä ei ollut juurikaan kiinnostunut urheilusta, sillä hänen piti hoitaa neljää lasta. Kuusivuotiaana Bild sai ensikosketuksensa jalkapalloon. Koska hän asui maaseudulla, oli maata tarpeeksi pelaamiseen. Aluksi hänen valmentajanaan toimi vanhempi veli Åke, sillä pelipallo kuului hänelle. Aluksi he pelasivat jalkapalloa vain lajin hauskuuden takia, eikä harjoittelu ollut organisoitua. Ollessaan 14-vuotias Bild debytoi Nöbbele BK:n edustusjoukkueessa. Hänen vanhempansa eivät innostuneet pojan harrastuksesta, sillä heidän mukaansa oli parempaakin tekemistä kuin pallon perässä juoksu. Bild joutui pyöräilemään kaksikymmentä kilometriä seuran harjoituksiin. Seura pelasi maakuntatasolla, eikä joukkueen otteluja seurannut moni.


title: Harry Bild

text: Vuonna 1955 Lessebo IF juhli vuosijuhliaan ja järjesti ystävyysottelun IFK Norrköpingiä vastaan. Yhdessä toisen Nöbbelestä tulleen pelaajan kanssa Bild valittiin joukkueeseen, joka pelasi moninkertaista Ruotsin mestaria vastaan. Peli sujui hänen osaltaan hyvin ja Norrköping kiinnostui hänestä. Bild oli kuitenkin tyytyväinen elämäänsä Nöbbelessä, eikä uskonut pääsarjaseuran tekevän hänellä mitään. Hän halusikin mennä johonkin suurempaan kaupunkiin opiskelemaan.


title: Harry Bild

text: Bild suoritti asevelvollisuutensa Växjössä, eikä hän ehtinyt panostaa jalkapalloon. Tämän jälkeen hänen piti päättää, jatkaako jalkapallouraa vai opiskelua. Lopulta Bild päätti siirtyä IFK Norrköpingiin. Ensiesiintymisen seuran paidassa hän teki ystävyysottelussa Kristianstadia vastaan. Hän onnistui tekemään ottelun alussa maalin, vaikkei ollut harjoitellut paljon ottelua ennen. Joukkueessa oli kilpailua pelipaikoista, mutta kesän aikana Bild onnistui tekemään harjoitusotteluissa maaleja. Ensimmäisen sarjaottelun hän pelasi Halmstadsia vastaan. Bild ei ollut vielä tottunut sarjan kovatempoiseen peliin, mutta hän onnistui tekemään ottelun lopussa tasoittavan 2–2-maalin. Syyskauden päätteeksi hän oli tehnyt yhdeksän maalia. Kauden parhaan pelinsä Bild pelasi Västeråsia vastaan ja teki viisi maalia. Kauden päätteeksi hän voitti Allsvenskanin maalikuninkuuden ja johdatti Norrköpingin Ruotsin mestariksi.


title: Harry Bild

text: Kaudella 1957–1958 Norrköping taisteli myös mestaruudesta ja oli kauden päätteeksi samoissa pistelukemissa IFK Göteborgin kanssa. Paremman maalisuhteen avulla Göteborg voitti kuitenkin maan mestaruuden. Seuraavalla kaudella Norrköping jäi jälleen hopealle, sillä Djurgården voitti kultaa. Vuonna 1960 Norrköping voitti seurahistorian yhdeksännen mestaruuden ja sama toistui kausina 1962 ja 1963. Loppuvuonna 1963 hänelle myönnettiin Guldbollen-palkinto. Bild pelasi seuran riveissä 167 perättäistä ottelua, mutta joutui keväällä 1964 olemaan yhden ottelun sivussa lievän loukkaantumisen takia. Kausi 1964 päättyi huonoimpaan sijoitukseen Bildin seurahistorian aikana ja Norrköping oli neljäs.


title: Harry Bild

text: Hyvät otteet nostivat ulkomaisten seurojen kiinnostusta Bildiä kohtaan. Jo keväällä 1964 Standard Liège pyysi häntä siirtymään seuraan. Myös Hertha BSC oli kiinnostunut hänestä, mutta koska siirtosumma oli liian pieni, ei seuravaihtoa tapahtunut. Bild oli jo siirtymässä italialaiseen Genoaan, mutta samalla FC Zürich tarjosi paljon parempaa sopimusta. Koska Bild ajatteli läpimurron tekemisen olevan helpompaa Zürichissä, allekirjoitti hän lopulta seuran kanssa sopimuksen. Ensimmäinen ammattilaiskausi Keski-Euroopassa ei sujunut hänen osaltaan hyvin. Myöskään joukkueen kausi ei kulkenut ja tuloksena oli kymmenes sija. Bildin kautta hankaloittivat useat loukkaantumiset. Ensin hänellä oli hammaskipuja, jonka jälkeen hän mursi pohjeluunsa. Kun Zürich hankki Klaus Stürmerin, joutui Bild lähtemään seurasta, sillä ainoastaan yhtä ulkomaalaispelaajaa sai peluuttaa. Hollantilaisseura Feyenoord oli kiinnostunut hänestä, jonka johdosta Zürich möi Bildin Hollantiin.


title: Harry Bild

text: Hollannissa Bildin peli sujui paremmin ja hän johdatti Feyenoordin kaudella 1965–1966 toiselle sijalle Hollannin liigassa. Myös seuraavana kautena Feyenoord sijoittui toiselle sijalle Ajaxin jälkeen. Tilastojen valossa jälkimmäinen kausi oli Bildin paras ammattilaiskentillä, sillä hän teki 24 maalia ja oli maalintekijätilaston jaetulla toisella sijalla. Hän jäi yhdeksän maalin päähän Johan Cruijffista, joka oli paras maalintekijä.


title: Harry Bild

text: Myös Feyenoordista Bild joutui lähtemään ulkomaalaisasetusten takia, sillä seura oli hankkimassa jugoslavialaista maajoukkuepelaajaa. Koska joukkue sai peluuttaa vain yhtä ulkomaalaispelaajaa, siirtyi Bild Ruotsin toisella sarjatasolla pelanneeseen Östersiin, jossa hän pelasi ensimmäisen pelinsä kauden 1967 päätöskierroksella. Kyseisessä ottelussa IS Halmiaa vastaan Bild onnistui heti maalinteossa. Kun joukkue karsi pääsarjapaikasta, onnistui hän tekemään kaksi maalia Sandvikenia vastaan. Ratkaisevan ottelun IK Bragea vastaan Östers voitti maalein 1–0 ja nousi pääsarjaan.


title: Harry Bild

text: Kausi 1968 sujui seuralta hyvin ja ennen viimeistä kierrosta Östers oli neljän muun seuran kanssa mestaruuskamppailussa. Seura voitti viimeisessä ottelussaan Örgryten ja saavutti mestaruuden parhaan maalieronsa ansiosta. Mestaruutta seuranneet kaudet olivat seuralle vaikeat. Kaudella 1969 Östers sijoittui kuudenneksi, mutta vuonna 1970 seura oli lähellä putoamista. Ottelussa Åtvidabergia vastaan joukkue oli tappiolla maalein 2–0, joka olisi tarkoittanut putomista. Bildin tekemät kaksi nopeaa maalia pelastivat seuran vielä tällöin putoamiselta. Kausina 1972 ja 1973 Östers nousi taas mestaruustaistoon ja sijoittui kolmannelle ja toiselle sijalle. Tämän jälkeen Bild lopetti pääsarjauransa.


title: Harry Bild

text: Nuorten maajoukkueissa Bild esiintyi ensimmäistä kertaa vuonna 1956 maaotteluissa Tanskaa ja Norjaa vastaan. Jo keväällä 1957 hän nousi Ruotsin aikuisten maajoukkueeseen. Ensimmäisen maaottelunsa Bild pelasi 1–0-tappioon päättyneessä ottelussa Itävaltaa vastaan. Ottelun jälkeen media kritisoi hänen olevan liian pehmeä ja yllätyksetön kansainvälisiin otteluihin. Ottelu sai hänet myös harkitsemaan jalkapallon lopettamista. Ensimmäisen maaottelumaalinsa Bild teki Pohjoismaiden-mestaruusturnauksessa Tanskaa vastaan. Ruotsi voitti ottelun maalein 6–0 ja Bild teki kaksi maalia. Hän oli mukana Ruotsin joukkueessa vuoden 1964 EM-kilpailuissa. Turnauksen ainoan maalinsa Bild teki neljännesvälierissä Jugoslaviaa vastaan. Ruotsi selviytyi kisoissa puolivälieriin, joissa se hävisi Neuvostoliitolle. Kaiken kaikkiaan Bild pelasi EM-kilpailuissa neljä ottelua.


title: Harry Bild

text: Bildin mukaan hän osasi vain laukoa tullessaan Norrköpingiin. Hänellä oli ainutlaatuinen potkukyky, jonka avulla hän teki lukuisia maaleja suoraan kuljetuksesta rangaistusalueen ulkopuolelta. Bild sanoi omanneensa myös vaistoa mennä tilanteisiin. Bild tunnettiin taistelustaan ja periksiantamattomuudestaan kentällä. Hänen heikkoutensa oli hitaus sekä halu pitää palloa paljon itsellään. Bild oli pelaajaksi melko painava, mutta käytti massaansa myös hyväksi muun muassa taklauksissa.


title: Harry Bild

text: Hänen päätehtävänsä kentällä oli maalinteko, jonka vuoksi hän harvoin syötti laitoihin. Norrköpingissä hänelle annettiin ohjeeksi laukaista mahdollisimman nopeasti palloa maaliin. Bildin mukaan hän ei kuitenkaan välittänyt omista tilastoistaan, vaan pelasi joukkueensa eteen.


title: Harry Bild

text: Bildin vanhemmat Gunnar ja Ruth olivat maanviljelijöitä. Harry Bild oli perheen neljäs lapsi. Hänen vaimonsa oli Maud ja ensimmäinen lapsi nimeltään Ann-Charlotte.


title: Harry Bild

text: Kun Bild oli suorittanut koulun loppuun, ryhtyi hän maalariksi. Lyhyen aikaa hän toimi myös metsurina, jolloin hän vahvistui sekä fyysisesti että psyykkisesti. Hän arvelee sen auttaneen häntä jalkapallourallakin.


title: Harry Bild

text: Vaxjön Intersport-myymälä on nimetty Bildin mukaan.


title: Tietovalkama

text: Tietovalkama () on lähinnä teoreettinen tietojärjestelmä jonka tarkoituksena on suojella siihen tallennettua tietoa kaikilta valtiohallinnon toimilta. Suojakeinoina käytetään niin teknisiä keinoja (mm. salaus, hajautetut järjestelmät) ja juridisia keinoja (palvelimien sijainti alueilla, joiden lainsäädäntö ei puutu järjestelmien toimintaan, ja jotka eivät taivu ulkovaltojen asettamiin pakotteisiin).


title: Tietovalkama

text: Tietovalkamien perustarkoituksena on sallia oikeus sananvapauteen ja tarjota mahdollisuus paljastaa tietoja, joiden paljastaminen muualla voisi johtaa vakaviin seurauksiin. Toisaalta tietovalkamien tarkoitus on olla puolueeton siihen tallennetun tiedon suhteen, jolloin järjestelmä sallii kansainvälisen oikeuden ja kansainvälisten sopimusten vastaisen aineiston tallentamisen; täysin vapaa tietovalkama sallisi siis tekijänoikeusrikkomukset ja joillain alueilla kielletyt toiminnat (mm. uhkapelit). Kääntöpuolena täysin puolueeton tietovarasto tarjoaisi suojapaikan myös terroristeille ja muille rikollisille, joiden toimintaa ei voida perustella ihmisoikeuksilla.


title: Tietovalkama

text: Termin "data haven" keksi tieteiskirjailija William Gibson vuoden 1986 romaanissaan "Kreivi Nolla". Ajatusta valtion suojaamasta keskitetystä tietovalkamasta kehitteli myös Neal Stephenson vuoden 1999 romaanissa "Cryptonomicon". Tosimaailmassa tietovalkama-ajatusta kokeiltiin vuonna 2000, kun HavenCo-niminen yritys perusti tietovalkaman Sealandiin. Freenet-vertaisverkko on esimerkki yrityksestä rakentaa hajautettu tietovalkama olemassa olevan Internetin yli. Rajatummassa mielessä IPREDator ja Wikileaks ovat myös esimerkkejä paikallisen lain sallimasta tiedon julkaisusta.


title: Ryan Caldwell

text: Ryan Caldwell (s. 15. kesäkuuta 1981 Brandon, Manitoba, Kanada) on kanadalainen jääkiekkoilija, pelipaikaltaan puolustaja. Hän pelasi viimeksi kaudella 2017-2018 Aasian liigassa korealaisessa Daemyung Killer Whalesin joukkueessa. Caldwell on isokokoinen ja kovaa pelaava puolustava peruspuolustaja ja täten melko jäähyherkkä. Hänellä on myös hyvä lyöntilaukaus. Caldwellin hyvistä hyökkäystehoista huolimatta hän ei ole kovin kiekollinen puolustaja.


title: Ryan Caldwell

text: Caldwell pelasi juniorina USHL-sarjan Thunder Bay Flyersissä kauden 1999–2000. New York Islanders varasi hänet seitsemännellä kierroksella numerolla 202 vuoden . Seuraavat neljä kautta hän pelasi NCAA:ssa Denverin yliopistojoukkueessa, jossa hänet valittiin sarjan tulokkaiden tähdistökentälliseen kaudella 2000–2001. Kaudella 2003–2004 Caldwell valittiin toiseen tähdistökentälliseen ja yhdysvaltalaisten pelaajien tähdistöön sekä sarjan parhaaksi puolustavaksi pelaajaksi. Hän voitti WCHA:n vuonna 2002 ja NCAA:n mestaruuden vuonna 2004.


title: Ryan Caldwell

text: NHL:n työsulkukaudeksi 2004–2005 Caldwell siirtyi New York Islandersin organisaatioon. Hän pelasi Islandersin farmiseurassa AHL:ssä, Bridgeport Sound Tigersissa 73 ottelua ja teki niissä tehot 2+19=21. Kaudella 2005–2006 hän pääsi debytoimaan kahden ottelun verran NHL:ssä Islandersin paidassa. Debyyttiottelu oli 15. huhtikuuta Pittsburgh Penguinsia vastaan. Lokakuussa 2006 Islanders myi Caldwellin Columbus Blue Jacketsiin vaihdossa Eric Bogunieckiin. Hän pelasi koko kauden 2006–2007 farmiseurassa Syracuse Crunchissa ja teki puolustajalle hyvät tehot 7+23=30 61 ottelussa. Heinäkuussa 2007 Caldwell siirtyi vapaana agenttina Phoenix Coyotesiin. Kausi sujui lähes kokonaan farmissa San Antonio Rampagessa, jossa hän pelasi 71 ottelua tehoin 2+18=21. NHL-otteluita kertyi tilille kaksi, joissa hän sai peliaikaa keskimäärin viisi minuuttia.


title: Ryan Caldwell

text: Kaudeksi 2008–2009 Caldwell siirtyi Saksan DEL-liigaan DEG Metro Starsin joukkueeseen. Hän teki runkosarjassa 47 ottelussa tehot 4+14=18. Jäähyminuutteja kertyi 132, joilla hän oli liigan jäähypörssissä kahdeksas. Caldwell pelasi loistavat pudotuspelit tekemällä 15 ottelussa 10 tehopistettä. Hän teki kesken kauden joukkueen kanssa seuraavaan kauteen ulottuvan jatkosopimuksen. Kausi 2009–2010 jäi hänen viimeisekseen seurassa. Heinäkuussa 2010 uutisoitiin Caldwellin siirrosta saman sarjan Kassel Huskiesiin, mutta siirto kariutui. Kauden 2010–2011 alussa Caldwell ei pelannut vielä missään, mutta siirtyi marraskuussa loppukauden sopimuksella SM-liigassa pelaavaan Porin Ässiin. Hän nousi seuran ykköspuolustajiin ja teki runkosarjan 37 ottelussa tehot 6+19=25, joilla hän oli seuran puolustajien toiseksi paras pistemies Ville Uusitalon jälkeen.


title: Ryan Caldwell

text: Helmikuussa 2011 Caldwell teki Ässien kanssa kevääseen 2012 ulottuvan sopimuksen.


title: Ryan Caldwell

text: Toukokuussa 2012 Caldwell teki vuoden mittaisen sopimuksen Rauman Lukon kanssa. Tammikuun lopun siirtorajalla Caldwell siirtyi Lukosta loppukaudeksi Saksan DEL-liigan Eisbären Berlinin riveihin. Seuraaksi kaudeksi joukkue vaihtui Nürnberg Ice Tigersiin ja sitä seuraavaksi kaudeksi Schwenninger Wild Wingsiin.


title: Ryan Caldwell

text: Kauden 2015–2016 syyskauden Caldwell oli pelaamatta ja teki sitten tammikuun puolivälissä loppukauden mittaisen sopimuksen Norjan liigan Lørenskogin joukkueeseen. Heinäkuussa 2016 Caldwell teki yksivuotiesen sopimuksen Aasian liigan Oji Eaglesin kanssa. Syyskuussa 2017 Caldwell solmi vapaan agenttina sopimuksen Koreaan Daemyungin joukkueeseen.


title: Vladimir (nimi)

text: Vladimir () on slaavilainen, varsinkin Venäjällä yleinen miehen etunimi. Nimi merkitsee alkujaan suurta tai maineikasta hallitsijaa, mutta sen loppuosa muistuttaa myös rauhaa tarkoittavaa venäjän sanaa "mir". Nimen on tehnyt suosituksi varsinkin Kiovan Venäjän ensimmäinen kristitty ruhtinas Vladimir Suuri, joka hallitsi vuosina 980-1015. Tanskassa nimestä syntyi jo keskiajalla muunnos Valdemar, joka on ollut useiden pohjoismaisten hallitsijoiden nimenä ja josta lyhentymänä on syntynyt myös suomalainen nimi Valto.


title: Vladimir (nimi)

text: Suomessa nimi Vladimir on 1900-luvun alusta vuoden 2009 loppuun mennessä annettu 2647 henkilölle.


title: Vladimir (täsmennyssivu)

text: Vladimir voi tarkoittaa seuraavia:


title: Kehittämispohjainen oppiminen

text: Kehittämispohjainen oppiminen (Learning by Developing, LbD) on Laurea-ammattikorkeakoulun kehittämä ja käyttämä pedagoginen toimintamalli. Mallissa lähtökohtana ovat autenttiset työelämän kehittämis- ja ongelmatilanteet yhteistyössä työelämän kanssa. Kehittämispohjaisen oppimisen tavoitteena on tuottaa uutta osaamista, joka ilmenee uusina tuotteina, toimintamalleina sekä työkulttuurina.


title: Kehittämispohjainen oppiminen

text: Työelämäpohjaisessa kehittämishankkeessa ovat mukana opettajat ja opiskelijat, työelämän asiantuntijat sekä asiakkaat. Kehittämishanke toimii oppimisympäristönä, jossa sekä yksilö että yhteisö tuottavat uutta tietoa ja osaamista.


title: Kehittämispohjainen oppiminen

text: Learning by Developing -toimintamallia on kehitetty vuodesta 2002 lähtien. Mallin juuret ovat tutkivassa oppimisessa ja Deweyn pragmatismissa. Malli auditoitiin kansainvälisesti vuonna 2008. Toimintamallin vahvuuksiksi arvioitiin mm. opiskelijoiden itsenäisen ajattelun ja itseluottamuksen lisääntyminen, työskentely todellisen elämän ongelmien kanssa, kontaktin saaminen yrityksiin ja organisaatioihin jo opiskelun varhaisessa vaiheessa sekä työllistymismahdollisuuksien paraneminen.


title: Kehittämispohjainen oppiminen

text: Learning by Developing -toimintamallissa opiskelija toimii kumppanuusverkostossa yhdessä opettajien ja työelämäasiantuntijoiden kanssa. Opiskelija on tasavertainen yhteistyökumppani, joka osallistuu erilaisiin tutkimus- ja kehityshankkeisiin. Opiskelijalta edellytetään tietoa, osaamista ja kykyä soveltaa oppimaansa. Opiskelija voi toimia kehittämishankkeessa työn suorittajana, nuorempana kollegana tai tasavertaisena kollegana.


title: Kehittämispohjainen oppiminen

text: Opettajat toteuttavat opetussuunnitelmaa LbD-toimintamallin avulla.Opettajan rooli on valmentaja, kanssaoppija ja oppimisprosessin ohjaaja, jolla on vahva oman alan osaaminen.


title: Kehittämispohjainen oppiminen

text: LbD-mallin mukaisessa oppimisympäristössä yhdistyy ammattikorkeakoulun pedagoginen toiminta, tutkimus- & kehitystyö sekä aluekehitys. Käytännössä oppimisympäristö sisältää verkostoissa toteutettavia hankkeita ja projekteja, oppimis- ja kehittämistoiminnalle suunniteltuja toimintatiloja sekä kehittämislaboratoriota.


title: Kehittämispohjainen oppiminen

text: Esimerkkejä LbD-oppimisympäristöistä:Learning by Developing – New Ways to Learn -konferenssi järjestetään 1–2 vuoden välein. Konferenssin esitysten ja workshoppien tavoitteena on kehittää korkeakouluopetusta sekä luoda ja tukea alan verkostoja. Seuraava konferenssi pidetään keväällä 2012.


title: Nizzan karnevaali

text: Nizzan karnevaali on Ranskan suurin karnevaali ja yksi maailman tunnetuimmista. Se järjestetään joka helmikuu kahden viikon ajan Nizzassa, ja se tuo kaupunkiin 1,2 miljoonaa vierailijaa. Se on tärkein Nizzan vuosittaisista noin 850 kulttuuri-, juhla- ja urheilutapahtumasta.


title: Nizzan karnevaali

text: Ensimmäinen karnevaalikulkueeseen viittaava kirjallinen lähde on vuodelta 1294, ja sen kirjoittaja oli Provencen kreivi Charles II, Anjoun herttua, joka "tuli viettämään karnevaalijuhlaa Nizzan kaupunkiin". Karnevaali oli 1300- ja 1400-luvulla ennen kaikkea kansanjuhla. Renessanssiaikaan järjestettiin suuria karnevaalitanssiaisia ja -naamiaisia kaupungin keskustan kapeilla kaduilla, kun taas 1700-luvulla suosittiin venetsialaistyylisiä naamiaisia.


title: Nizzan karnevaali

text: 1800-luvun jälkimmäisellä puoliskolla Nizzasta tuli erittäin suosittu ylempien luokkien talvenviettopaikka Euroopassa. Karnevaalikulkue kulki pääasiassa pitkin Nizzan vanhan kaupunginosan "le Cours" -pääkävelykatua, jonka ympäristöön seurapiirielämä keskittyi. Vuonna 1871 Pariisin kommuunin aiheuttamat levottomuudet pelottivat rikkaita aatelistoon kuuluvia lomanviettäjiä. Niinpä samana vuonna perustettiin juhlatoimikunta mainostamaan Nizzan kaupunkia ja siellä vallitsevaa levollisuutta. Juhlatoimikunta muuttikin karnevaalin oikeaksi näytökseksi ja järjesti laskiaistiistaiksi tapahtuman, johon kuului karnevaalivaunujen paraateja, naamiaisia ja ratsukulkueita. Kaksi merkittävää nizzalaista taiteilijaa, Alexis Mossa ja hänen poikansa Gustav-Adolf Mossa olivat vuoron perään tai yhdessä "Ymagiers du Roy" eli "kuninkaan suunnittelijoita". He keksivät ja suunnittelivat Karnevaalien Kuninkaan ("Sa Majesté Carnaval") ja hänen hovinsa. Alexis Mossa kokosi piirtämistään karnevaalin suunnittelukuvista ensimmäiset kuva-albumit, jotka toimivat mallina New Orleansin "Mardi Gras" -karnevaalille. Hän suunnitteli ensimmäisen Karnevaalien Kuninkaan vaunun vuonna 1882 ja liitti Rouva Karnevaalin ("Madame Carnaval") Kuninkaan seuraan vuonna 1893. Symbolismin vaikutus nousi esille Gustav-Adolf Mossan töissä ja innoitti häntä luomaan kreikkalais-latinalaisesta ja populaarikulttuurista lähtöisin olevia hahmoja, jotka heijastivat hänen mielikuvituksensa värittäminä paikallisia ja kansainvälisiä tapahtumia. Gustav-Adolf Mossa loi ja suunnitteli karnevaaliuniversumin, joka oli yhtä aikaa satiirinen ja ihmeellinen, rikas ja monimuotoinen. Hänen ansiostaan karnevaalitaide sai tunnustetun aseman ja Nizzasta tuli yksi maailman merkittävimmistä karnevaalikaupungeista.


title: Nizzan karnevaali

text: Karnevaalien Kuninkaan ensiesiintyminen oli helmikuun 14. päivänä vuonna 1882, jolloin Place de la Préfecture -aukiolla aiemmin liikumattomana karnevaaleja seurannut riepu- ja olkinukke vaihtui Karnevaalien Kuninkaaksi, joka osallistui kulkueeseen omalla vaunullaan kuten muutkin nuket. Vuonna 1892 Nizzassa käytettiin ensimmäistä kertaa nykyaikaisia paperisia konfetteja, jotka oli otettu käyttöön vuotta aikaisemmin Pariisin karnevaaleissa ja joita siksi kutsuttiin nimellä "Pariisin konfetit". Vuoteen 1892 asti Nizzan karnevaaleissa oli käytetty vain kipsisiä konfetteja eli "italialaisia konfetteja". Niitä käytettiin paperisten konfettien rinnalla aina vuoteen 1955 asti, jolloin ne kiellettiin Nizzassa.


title: Nizzan karnevaali

text: Historian tapahtumilla on myös ollut vaikutuksensa Nizzan karnevaalien järjestämiseen. Ensimmäinen ja toinen maailmansota luonnollisesti pilasivat karnevaali-ilon ja estivät kuninkaan karnevaalikulkueen. Vuosien 1914 ja 1939 karnevaalit, joiden teemana olivat "Perseus Pegasuksen selässä" ("Persée sur Pégase") ja "Naurun ja ilon kuningas" ("Roi de la Joie et du Rire"), sujuivat normaalisti, mutta vuosien 1915 ja 1940 karnevaalit peruttiin. Näiden vuosien karnevaaliteemoissa oli mielenkiintoista ironiaa, sillä vuoden 1915 teemana oli "Hullujen kuningas" ("Roi des Fous") ja vuoden 1940 puolestaan "Hulluuden herra" ("Sire de la Folie"). Nimi oli enne vielä kerran vuonna 1991, jolloin teemana oli uudelleen "Hullujen kuningas". Tämäkään kuningas ei koskaan päässyt näyttäytymään, sillä karnevaalit peruttiin Persianlahden sodan aiheuttamassa iskujen pelossa.


title: Nizzan karnevaali

text: Jo puolen vuosisadan ajan karnevaaleihin on liittynyt tiettyjä perinteisiä tapahtumia. Osa niistä on vuosien saatossa tosin muuttanut jonkin verran muotoaan. Esimerkiksi perinteisestä karnevaaliuinnista on kehittynyt "Carnastring"-tapahtuma, ja myöhemmin mukaan on tullut muutakin ohjelmaa, kuten rannan kahvilatarjoilijoiden juoksukilpailu "Carnacourse" sekä "Carnasocca" eli perinteisen nizzalaisen ruokalajin, kikhernejauhoista valmistetun ohuen pannukakun tapaisen "soccan" maistiaiset. Jo kolmenkymmenen vuoden ajan on myös valittu karnevaalien kuningatar ja tämän perintöprinsessat. Valinnan tekee komitea, jonka puheenjohtajana toimii joku tunnettu henkilö. Valittu kuningatar avaa kukkaparaatin omalla vaunullaan ja käy myös edustamassa Nizzan karnevaaleja virallisilla edustusmatkoilla.


title: Nizzan karnevaali

text: Vuonna 1985 Nizzan karnevaalien teemana oli "Mainosten kuningas" ("Roi de la Pub"). Jean Oltra ja Gaspare Di Caro järjestivät silloin karnevaalien aikana ensimmäisen Commedia dell’Arte -festivaalin. Vuonna 1994 Nizzan karnevaalien teemana oli "Taiteiden kuningas" ("Roi des Arts"), jolloin karnevaaliin osallistuivat ensimmäistä kertaa modernin taiteen "Ècole de Niceksi" kutsutun suuntauksen taiteilijat, mm. Arman, Ben, Patrick Moya, Claude Gilli ja Jean-Claude Farci. Vuonna 2000 "Le Monde" -lehden pilapiirtäjä Sergueï kutsuttiin suunnittelemaan karnevaalikulkueen ja kukkaparaatin vaunut. Samana vuonna paikalliset koulut ja koulujen välisen yhteistyön keskusjärjestö OCCE ("Office Central de la Coopération à l'École") järjestivät yhdessä Nizzan turistitoimiston kanssa pedagogisen karnevaaliaiheisen tapahtuman. Niinpä kaksituhatta koululaista seurasi kuningasta tanssien ja laulaen. Euroon siirtymisen kunniaksi vuoden 2002 teemana oli "Eurolandian kuningas" ("Roi de l’Euroland"). Suurimpien kansainvälisten lehtien pilapiirtäjät kutsuttiin suunnittelemaan vaunuja karnevaaleihin. Näin karnevaali tarjoaa yhä vapaan foorumin yhteiskunnan ajankohtaisten epäkohtien ilmaisuun.


title: Nizzan karnevaali

text: Vuonna 2007 karnevaalien seisomakatsomoista tuli ilmaisia. Lisäksi Jardin Albert 1er-puistosta tuli erillinen festivaalialue, jossa järjestettiin leikkisää ohjelmaa. Ohjelmaan kuului nuorallatanssijoita, kasvomaalausten tekijöitä ja leijoja. Karnevaaliin osallistui silloin ensimmäistä kertaa myös satakuusikymmentä karnevaalitaiteilijaa, jotka esittivät juhlan häiriköiden roolia.


title: Nizzan karnevaali

text: Vuosina 2005–2008 kaikki karnevaalitapahtumat järjestettiin "Promenade des Anglais" -rantakadulla raitiovaunuradan rakennustöiden vuoksi. Paikanvaihdoksen vuoksi vaunujen tekoa varten oli kehitettävä uusia parempia tekniikoita ja materiaaleja. Myös vaununtekijöiden välinen yhteistyö parani. Vuonna 2009 karnevaali palasi takaisin "Place Masséna" -aukiolle. Joka vuosi aukiolle pystytetään valtava valkokangas ja perinteiset esiintymiskorokkeet.


title: Nizzan karnevaali

text: Ensimmäinen kukkaparaati, eli ""bataille de fleurs"", järjestettiin vuonna 1876. Idean takana oli ranskalainen kirjailija Alphonse Karr. Nizzassa asuva, syntyperältään saksalainen kirjailija oli haltioitunut kukista ja toivoi tapahtumaa, jossa ihmiset voisivat heitellä toisiaan tuoksuvilla kukilla. Näin ollen Andriot Saëtone toteutti vuonna 1876 ensimmäisen kukkaparaatin "Promenade des Anglais" -rantabulevardilla.


title: Nizzan karnevaali

text: Kukkaparaati on osa Nizzan karnevaaleja. Se on vastapainona muuten karikatyyrien ja groteskien hahmojen täyttämälle karnevaalikulkueelle. Paraati muodostuu kahdestakymmenestä kukin koristelluista vaunuista, joista nuoret naiset ja nykyään myös nuoret miehet heittelevät kukkia katsojille. Eri puolilta maailmaa tulevat musiikkiryhmät ja katutaiteilijat kulkevat vaunujen väleissä kuten karnevaalikulkueessakin.


title: Nizzan karnevaali

text: Paraatin aikana heitetyistä kukista, kuten mimoosista, liljoista ja päivänkakkaroista, 90 % on poimittu alueen kukkuloilta. Paikalliset kasvattajat istuttavat syksyisin lajit, joilla vaunut koristellaan. Koristeet ovat paikallisten kasvattajien ja floristien yhteistyön tulosta. Yhden vaunun koristamiseen menee neljästäkymmenestä viiteenkymmeneen työtuntia. Työtä vaikeuttaa se, että kukat poimitaan vasta juuri ennen koristelua, jotta ne säilyisivät tuoreina. Paraatin ranskankielinen nimi ""bataille de fleurs"" tarkoittaa kukkataistelua, ja alun perin katsojat taistelivatkin keskenään kukilla. Nykyään kyseessä on kuitenkin paraati, jonka aikana noin 100 000 kukkasta heitetään vaunuista yleisölle. Taistelun poisjäämisen tarkoituksena on kiinnittää yleisön huomio asujen ja kukin koristeltujen vaunujen kauneuteen.


title: Nizzan karnevaali

text: Vuodesta 2005 lähtien kukkaparaatin teema on ollut sama kuin karnevaalikulkueen teema. Yksi tai useampi kuvataiteilija on vastuussa vaunujen ulkoasusta. Käytännön toteutuksesta vastaa niin sanottu Nizzan kaupungin kukkaparaatin toteuttaja-floristien yhdistys ("l’Amical des fleuristes réalisateurs de bataille de fleurs de la ville de Nice"). Paraatin asut valmistetaan erityisesti kukkaparaatille varatussa ateljeessa.


title: Nizzan karnevaali

text: Katutaideseurueet ovat tehneet Nizzan karnevaalista tunnetun katutaiteen alalla. Seurueet saapuvat joka puolelta Ranskaa ja koko maailmaa, ja juhlakulkueisiin osallistuu viidentoista eri kansallisuuden edustajia. Ryhmät tuovat karnevaaleihin oman mielikuvituksellisen lisänsä esittelemällä omaa kulttuuriaan tai mukautumalla karnevaalien vuosittaiseen teemaan.


title: Nizzan karnevaali

text: Ennen karnevaalien varsinaista alkua perjantai-iltana Karnevaalien Kuningas saapuu Masséna- aukiolle ja avaa juhlakauden ottamalla kaupungin avaimet haltuunsa. Kuningas hallitsee kaupunkia karnevaalien loppuun asti, jolloin hän näyttäytyy viimeisen kerran ennen kuin hänet poltetaan roviolla merellä tai toisinaan rannalla. Polttamisen jälkeen "Baie des Anges" -lahdella (Enkelten lahti) järjestetään ilotulitus musiikin säestyksellä.


title: Nizzan karnevaali

text: Karnevaalivaunujen valmistus alkaa siten, että Nizzan turistitoimisto julistaa kilpailun vaunujen suunnittelupiirustuksista karnevaalien teeman hengessä. Vuodesta 2000 lähtien kilpailupiirustukset on pyydetty lehdistön pilapiirtäjiltä. Karnevaalien toimitusjohtaja sekä taiteellinen johtaja valitsevat parhaat piirustusten joukosta. Vuonna 1993 säädetystä Sapinin laista lähtien käytäntönä on ollut järjestää tarjouskilpailu. Laki on myös pakottanut karnevaalivaunujen rakentajia ("les carnavaliers") järjestäytymään yhdistyksiin, jolloin ryhmien määrä on vähentynyt noin sadasta vain neljään tai viiteen. Lopuksi järjestetään arvonta, jossa päätetään, minkä vaunun kukin rakentaja saa valmistettavakseen.


title: Nizzan karnevaali

text: Itse vaunujen rakentaminen alkaa yleensä lokakuussa. Rakentamisen vaiheisiin kuuluu:Vaunun kokoennätystä pitää vuoden 2009 "Naamiaisten kuningas" ("Roi des Mascarades"), joka esiintyi naamioituneena edellisten vuosien karnevaalien kuninkaan naamioihin. Se oli 17 metriä korkea. Vuoden 2007 "Erittäin suuren sekamelskan kuningas" ("Roi de la très grand Mêlée") esitti Jacques Chiracia ja oli 13 metriä korkea, josta lähes kuusi metriä oli päätä.


title: Nizzan karnevaali

text: Vuodesta 1996 lähtien karnevaalin on järjestänyt Nizzan turistitoimisto. Se korvasi juhlatoimikunnan, joka oli ollut vastuussa karnevaalin järjestämisestä vuodesta 1873 lähtien. Seuraavan vuoden karnevaalin teema ja ajankohta julkistetaan kuluvan karnevaalin viimeisenä päivänä. Vuonna 1997 taiteelliseksi johtajaksi nimitetty Gad Weil antoi uuden sysäyksen Nizzan karnevaalille.


title: Nizzan karnevaali

text: Nizzan karnevaali kestää kaksi kokonaista viikkoa sekä yhden viikonlopun. Vuonna 2009 karnevaalit toivat 1,2 miljoonaa vierailijaa kaupunkiin ja 600 000 ihmistä kävi katsomassa juhlakulkueita. Jokaista Karnevaalien Kuninkaan esiintymistä varten tarvittiin 1500 ihmistä osallistumaan järjestelyihin. Vuonna 2006 karnevaaleille myytiin 150 000 lippua, joiden tuotto nousi yhteensä 1,5 miljoonaan euroon. Kaiken kaikkiaan vuoden 2009 karnevaalien tuomat turistitulot (sisältäen ravintoloiden, majoituksen, julkisen liikenteen, kauppojen yms. saamat tulot) ylsivät 30–35 miljoonaan euroon.


title: Sly Cooper: Thieves in Time

text: Sly Cooper: Thieves in Time on Sanzaru Gamesin kehittämä ja Sony Computer Entertainmentin julkaisema videopeli vuodelta 2013. Se on "Sly Cooper" -videopelisarjan neljäs osa, ja Pohjois-Amerikassa se ilmestyi 5. helmikuuta 2013 PlayStation 3- ja PlayStation Vita -alustoille. Euroopassa peli ilmestyi 28. maaliskuuta 2013 myös PlayStation 3:lle ja PlayStation Vitalle. Samaan pelisarjaan on tehty kolme muutakin peliä: "Sly Raccoon", "" ja "".


title: Sly Cooper: Thieves in Time

text: "Thieves in Timen" tarina jatkaa siitä, mihin kolmas sarjan osa "" jäi: Pariisiin majoittunut Sly on suhteessa Interpol-agentti Carmelita Foxin kanssa, joka uskoo Slyn kärsivän edelleen muistinmenetyksestä, Murray luo uraa ralliautoilun parissa koplan vanhalla ajokilla ja Bentley kehittelee aikakonetta mielitiettynsä Penelopen kanssa.


title: Sly Cooper: Thieves in Time

text: Ollessaan Carmelitan kanssa arvokkaiden antiikkiesineiden taidenäyttelyssä mennyt elämäntyyli alkaa jälleen houkutella Slyta, joten hän suunnittelee varastavansa erään muinaisen päähineen kyseisestä museosta. Bentley saapuu Pariisiin ja löytäessään Slyn hän selittää Penelopen kadonneen, ja että Slyn maineikkaan varassuvun "Varkaiden käsikirjasta" on alkanut hävitä sivuja ja tietoja. Murray liittyy Slyn ja Bentleyn mukaan ja näin ollen vanha kopla on jälleen koossa. Carmelita saa selville, että Sly on teeskennellyt jatkuvasti kärsineensä muistinmenetyksestä, minkä vuoksi hän lähtee jahtaamaan Slyta.


title: Sly Cooper: Thieves in Time

text:
Ottaakseen selvää siitä, mikä aiheuttaa "Varkaiden käsikirjan" pyyhkiytymisen, koplan on matkattava ajassa taaksepäin tapaamaan Slyn esi-isiä ja Cooperin varassuvun muita varkaita. Jotta he pystyvät matkustamaan ajassa, heillä täytyy olla kuitenkin hallussaan jokin esine aikakaudelta, johon he haluavat seuraavaksi siirtyä. "Varkaiden käsikirjan" kopla uskoo entisen vastustajansa ja nykyisen liittolaisensa Dimitrin haltuun joka on ennen väärentänyt rahaa Slyn suvun vihollisen Clokwerkin pyrstösulkien avulla,
sillä riski kirjan menettämisestä aikamatkustuksen aikana on liian suuri.


title: Sly Cooper: Thieves in Time

text: Ensimmäisenä kohteenaan koplalla on feodaaliajan Japani, missä he tapaavat Slyn japanilaisen esi-isän, Rioichi Cooperin. Rioichi on kuitenkin joutunut vankilaan, mistä Sly hänet pelastaa. Ajassa taaksepäin on matkustanut jotenkin myös El Jefe-niminen tiikeri, jonka Le Paradox on lähettänyt tuhoamaan Rioichin. Sly taistelee El Jefeä vastaan ja voittaa, mutta Le Paradoxin kätyrit vievät Rioichin kepin.


title: Sly Cooper: Thieves in Time

text: Villissä lännessä jengi lähtee etsimään Slyn lainsuojatonta esi-isää Tennessee "Kid" Cooperia ja lopulta hän löytyy vankilasta. Tennessee kertoo suunnitelleensa pankkiryöstöä, mutta joutuneensa itsekkään ja ahneen seriffi Toothpickin vangitsemaksi. Selviää, että seriffi itse ryösti kullan ja lavasti Tennesseen syylliseksi. Jengi päättää auttaa Tennesseetä saamaan kullan ja palauttamaan hänen maineensa. He löytävät Carmelitan, jonka Toothpick on napannut ja Carmelita kertoo selvittäneensä alussa mainitun museon sponsorin Le Paradoxin operaation ja Le Paradox oli lähettänyt hänet villiin länteen. Yhdessä he lähtevät ryöstämään Tennesseen kultaa takaisin. He onnistuvat, mutta Le Paradoxin kätyrit vievät Tennesseen aseen ja jengi putoaa melkein rotkoon, mutta Bentley pelastaa heidät heittämällä Gurun Murraylle antama kaulakorun aikakoneeseen ja he imeytyvät madonreikään.


title: Sly Cooper: Thieves in Time

text: Jengi päätyy jääkaudelle noin 10 000 eaa. Carmelita suuttuu Slylle ja häipyy. He huomaavat, etteivät asiat jääkaudella ole kohdallaan ja lähtevät tutkimaan. Heille selviää, että Le Paradoxin kätyri Grizz on napannut ensimmäisen Cooperin ja kätyrit vievät tämän keksimän apuvälineen, "Cooperin kepin". Koska hänen nimensä on liian vaikea, he alkavat kutsua häntä hänen nimensä lopun mukaan "Bobiksi". Koska "Bob" on huonossa kunnossa, Murray kuntouttaa hänet ja he alkavat selvittää Grizzin suunnitelmaa. Kun Carmelita rauhoittuu ja auttaa heitä, he onnistuvat päihittämään Grizzin.


title: Sly Cooper: Thieves in Time

text: Jengi lähtee keskiaikaiseen Englantiin etsimään Slyn esi-isää Sir Galleth Cooperia, joka perusti Cooper-ritarikunnan. Galleth löytyy sirkuksesta, johon hän on joutunut uhmattuaan Mustan Ritarin robottijoukkoja. Sly varastaa Gallethin keskiakaisen ritarin miekan kaltaisen Cooperin kepin takaisin ja he päättävät nujertaa Mustan Ritarin ja vapautta kaupungin. Ollessaan suorittamassa tehtävää, Bentley saa tietää, että Musta Ritari onkin Penelope, joka on pettänyt ystävänsä ja varasti aikakoneen suunnitelmat Le Paradoxille. Tämä särkee Bentleyn sydämen ja hän sulkeutuu kuoreensa miettimään. Sly ja palannut Bentley onnistuivat voittamaan Penelopen, mutta sitä ennen Le Paradoxin kätyrit vievät Gallethin kepin.


title: Sly Cooper: Thieves in Time

text: Jengi lähtee muinaiseen Arabiaan etsimään Slyn esi-isää Salim Al-Kuparia, joka oli perustamassa pahamaineista 40 rosvoa. Selviää, että suurin osa on jo jäänyt eläkkeelle. Sly löytää Salimin, mutta tämä on vastahakoinen auttamaan heitä. Kaupunkia hallitsee norsu nimeltään neiti Decibel, joka hallitsee ihmisiä kärsäänsä juuttuneella torvella. Sly kuulee Decibelin keskustelevan Le Paradoxin kanssa ja hän saa selville näiden suunnitelman. Sly onnistuu voittamaan neiti Decibelin, mutta Le Paradox sieppaa Carmelitan ja Salimin kepin sekä väärennettyjä sukutaustapapereita.